27 Август 2021, 10:25\nТанылған шағирә, билдәле журналист, «Йәншишмә» гәзитенең ветераны Зөћрә ҠОТЛОГИЛДИНАға – 70 йәш\nУйлаһаң, ғәжәп инде, әйтерһең дә, һөйөклө ҡыҙҙарының кем булырын алдан фаразлаған да ошо исемде ҡушҡан ғәзиздәре: Зөһрә. Хәйер, әсәһе Миңһылыу апайҙың Туйгилде, атаһы Сәлимйән ағайҙың Ҡотлогилде атлы зыялыларҙың вариҫтары булыуында ла ниндәйҙер хикмәт бар түгелме? Туй килде, ҡот килде, тимәк, нәҫел-ырыу тормошона ырыҫ, бәхет өҫтәлеүгә өмөт бар. Шундай ояла ҡанат нығытҡан, исеме есеменә тап килеп, халҡыбыҙ ғорурлығына әүерелгән шағирә-журналист, «Йәншишмә» гәзитенең гәлсәр тамсыһы Зөһрә Сәлимйән ҡыҙы Ҡотлогилдина хаҡында бөгөн һүҙебеҙ.\nБеҙ һәммәбеҙ ҙә шаулап-гөрләп торған мәктәп йылдарын һағынабыҙ. Беренсе тапҡыр Зөһрәнең ташҡа баҫылған исемен бишенселә уҡығанда «Башҡортостан пионеры» (әлеге «Йәншишмә») гәзитендә күрҙем. Ул осорҙа халыҡ гәзит-журнал уҡыуға бик әүәҫ ине. Бәй, төп яңылыҡты еткерә бит улар! Ә «Совет Башҡортостаны» («Башҡортостан») гәзитенең 8 март һанында Зөһрәнең фотоһы менән шиғырҙарын күргәс, шундай матур итеп яҙа алыуына хайран ҡалдым. Күренекле яугир-шағир Шәриф Бикҡол йылы ғына баш һүҙ әйтеп, фатихаһын биргән йәш авторға. Ауылдағы еңгә тейешле кеше лә быға һоҡланыуҙан «аһ» иткән. «Вәт, яҙған, исмаһам! Йәш кенә ҡыҙ үҙе, күҙҙәре шундай моңло, аҡыллы ҡарай», – тине ул.\nЗөһрәнең «Буран» тигән шиғыры бигерәк оҡшаны миңә. Үҙе лә буран шикелле ярһыу-сая ҡыҙҙыр, тип уйланып йөрөгәнем дә иҫтә әле.\nАртабан юлдар беҙҙе Башҡорт дәүләт университетында осраштырҙы. Әлегәсә матбуғат биттәрендә баҫыла торған шиғыр, хикәйә, мәҡәләләре аша күренекле кеше булып керҙе ул араға. Берәүҙәр: «Ана, теге шағирә ҡыҙ килә», – тиһә, егеттәр араһында: «Гөлйемеш сәскәһенә оҡшаған был һылыу уҡырға мотлаҡ инә инде ул», – тип ебәреүселәр ҙә бар ине.\nЮрағандары юш килде, студент сағында Зөһрә ысын мәғәнәһендә университет йондоҙо булып танылды. Уҡыуын да бик шәп алып барҙы, күп уҡытыусы-остаздар уға фән юлынан китеү, шағирә-ғалимә булыу өмөтө бағланы. Өҫтәүенә, «Шоңҡар» әҙәби берекмәһенең әүҙем ағзаһы, шиғыр кисәләренең төп биҙәге булды. Йыр-бейеүгә лә маһир, гармунда, мандолинала, скрипкала оҫта уйнаған ҡыҙҙың был йәһәттән дә сағыу балҡыштар менән һөйөндөрөр дәрт-дарманы етерлек ине. Үҙе лә оҫта йырлаған шағир Сафуан Әлибаев бер шиғыр кисәһенән һуң былай тигәне иҫтә: «Ижад кешеһенә күп яҡлап маһирлыҡ хас нәмә. Бына бөгөн шиғыр уҡып һөйөндөргәне етмәгән, әхирәттәре менән тыпылдата баҫып, башына тәгәстәр ултыртып, «Ҡымыҙ» бейеүен башҡарып та йөрөнө. Шәп, шәп».\nВаҡыт тигәнең елдәй елә. БДУ-ны тамамлар йылды Зөһрә Ҡотлогилдинаны, Рәмил Йәнбәковты «Башҡортостан пионеры» («Йәншишмә») гәзитенә эшкә саҡырып алдылар. Был – ҙур мәртәбә, һирәктәргә генә тейгән бәхет, әлбиттә. Әлеге йәштәр ҙә ышанысты аҡлауға ҙур яуаплылыҡ тойоп, осоп-ҡанатланып редакция мәшәҡәттәренә сумды. Маҡтауға һаран, эшкә үтә етди ҡараған баш мөхәрриребеҙ Миңлеғәле Яҡупов быны тойоп, үҙҙәре юҡ бер йыйылышта былай тине: «Йәш коллегалар ҡыҫҡа ваҡыт эсендә өмөтлө ҡәләмле, яҙыуға маһир, тырыш итеп күрһәтте үҙҙәрен. Беҙ ҙә, иптәштәр, улар алдында һынатмаҫҡа тырышайыҡ, кәрәк саҡта өлгө күрһәтеп, ярҙамсы булайыҡ».\nӘйткәндәй, ул осорҙа коллективта ике Зөһрә исемле ҡыҙ булғанға, яңы килгәнен исем-шәрифенә таянып «Ҡотло Зөһрә» тип йөрөтә башланыҡ. Ысынлап та, күпме ҡот-йәм алып килде ул үҙе менән. Әҙәбиәт һәм сәнғәт, мәктәптәр һәм пионер тормошо, хаттар бүлектәрендә дәртләнеп, илһамланып эшләне! Хатта баш мөхәррир урынбаҫары вазифаһын үтәгәне лә булды. Нәҡ ошо осорҙа гәзиттә «Зөһрә апай мәктәбе» барлыҡҡа килде. «Йәш хәбәрсе мәктәбе»н әйтәм. Был мәктәпте телгә алғанда, беренсе сиратта, шағирә-журналист үҙе әҙерләп әҙәбиәт донъяһына, ҙур матбуғатҡа, бүтән өлкәләге киң майҙанға сығарған илебеҙ күркенә әүерелгән шәхестәрҙе күҙ уңында тотабыҙ. Башҡортостандың киләсәк быуын кешеләрен, шәхестәрен үҫтереүгә һалған хеҙмәте баһалап бөткөһөҙ Зөһрә Сәлимйән ҡыҙының. Ә командировкаларҙан алып ҡайтҡан мәҡәләләрен уҡып, төрлө осрашыуҙар мәлендәге сығыштарын тыңлау кемдәрҙе генә ҡанатландырманы икән?!\nӨҫтәүенә, илһамланып матур-матур шиғырҙар ижад итте йәш белгес. Күптәренә композиторҙар көй яҙып, йырҙары радио, телевидение аша йыш яңғырай башланы. Бөйөк шәхестәребеҙ, сәнғәт оҫталары хаҡында төрлө баҫмаларҙа донъя күргән очерк, мәҡәләләрен төрлө ҡатлам уҡыусылары көтөп алып уҡыны. Сөнки Зөһрә былай бармаҡтан һурып ҡына яҙманы уларҙы. Шәхестең асылын нығыраҡ белеү өсөн артистар менән бергә гастролдәргә сығып китә ине хатта. Ә Зөһрәнең көньяҡтағы ижад йортонан ҡайтыуы үҙе бер байрамға әүерелә. Әллә күпме шиғри күстәнәстәр алып ҡайта унан. Рәхәтләнеп тыңлайбыҙ ят емештәрҙән ауыҙ итә-итә.\nИжад емештәрен туплап йыйынтыҡ итеп сығарыуға ла үтә талапсан ҡараны. Шуға «Уйылам уйҙарымдан» тигән тәүге китабын ҡулға алғас, «Оялам уйҙарымдан» исемен бирергә ине, тип мәрәкәләүселәр ҙә булды.\nЙәш дуҫтары – балаларҙы, үҫмерҙәрҙе лә онотманы әҙибә. Уларҙы ла уҡымлы, матур шиғырҙары, хикәйәләре менән һөйөндөрә торҙо. Ниндәй жанрға тотонһа ла, замана балаларының ихтыяждарын ҡәнәғәтләндереү, уларҙы тормош батҡағында юғалып ҡалмаҫҡа өйрәтеү әҙибәнең төп маҡсаты булып ҡалды.\nМәле еткәс, бына тигән итеп ғаиләһен дә ҡорҙо. Тормош иптәше, ҡәләмдәше Нияз Мәһәҙиев менән үҙҙәренә алмашҡа Азамат атлы ул үҫтереп, ейәнсәрҙәре Сафияны һөйөү бәхетен дә татынылар. Рухташ йәнле был күркәм парҙың зәңгәр экрандар аша алып барған «Бай баҡса» тапшырыуын кемдәр генә яратып ҡараманы һуң?!\nИжад кешеһе һәр саҡ матурлыҡҡа, изгелеккә һыуһап, шуға табынып, шуны һағынып йәшәй. Башҡаларҙы ла үҙ өлгөһөнә эйәртергә ынтыла. Йәмғиәттәге һәр төрлө насарлыҡҡа ҡаршы көрәшеү, ҡалҡан итеп ҡуйыу өсөн был үтә мөһим. Икәүһе авторлығында «Хан һүҙенән юғарыраҡ Әҙип һүҙе» китабын сығарғанда ла шул изге ниәтте күҙ уңында тотҡандарҙыр Нияз менән Зөһрә. Әлеге йыйынтыҡта олпат зыялыларыбыҙ, яҙыусы, шағирҙар хаҡында мәҡәләләр, улар менән әңгәмәләр тупланған. Күңел үҫеп, зиһен яҡтырып, сафланып ҡала китап менән танышҡас.\nҠыҫҡа ғына мәҡәләлә Зөһрә Сәлимйән ҡыҙының ижадына байҡау яһау мөмкин түгел, әлбиттә. Әммә һуңғы ун йылда уҡыусыларға ҙур бүләк булған «Һуғыш балалары – тарих яралары», «Һуғыш яралаған бала саҡ», «Һуғыш балалары һөйләй» тигән китаптарын телгә алмай үтмәйбеҙ инде.\nКешелек тарихында иң ҙур юғалтыуҙарға килтергән һуғыштың ҡара ҡайғыһы һәр ғаиләгә, йортҡа үтеп ингән. Йәш ярымлыҡ сабый көйө яу яраларынан һәләк булған атаһынан ҡалған Зөһрәне лә уны юҡһыныу, ярым етемлек хисе ғүмер буйы һағалап йөрөй. Иң шатлыҡлы, әрнеүле мәлдәрҙә ошо һағыш йәшендәй ялтлай ҙа зиһенен ярып үтә: «Ниңә ошонда атай ҙа янымда юҡ?!»\nАна шулар ҡабатланмаһын өсөн был фажиғәне һис онотмаҫҡа, оло ғазаптарға дусар быуын, яҡты киләсәгебеҙҙе яулашҡан ата-бабалар, әсәй-өләсәйҙәр, инәйҙәр алдында, һәләк булғандарҙың яҡты иҫтәлегенә баш эйергә бурыслыбыҙ. Юғиһә, Бөйөк Еңеүҙе яулаған, фашизмды юҡҡа сығарыуҙа ифрат ҙур роль уйнаған совет халҡының тарихи баһаһын төшөрөүгә юл ҡуйылыу бик хәүефле, аяныслы күренеш. Әлеге ҙур эшкә шағирә ошо хәүефтән ҡурсалау, аңыбыҙҙы уятыу, йәнебеҙҙе һиҫкәндереү маҡсатынан да тотонғандыр.\nИжады үҙ булмышы, асылынан һис айырылмаған ифрат ғәҙел холоҡло, хисле, нескә күңелле Зөһрә Сәлимйән ҡыҙы Башҡортостандың атҡаҙанған мәҙәниәт хеҙмәткәре исемен йөрөтә, Шәһит Хоҙайбирҙин исемендәге, «Гәлсәр һандуғас» бүләктәренә лайыҡ булды. Әммә иң мөһиме, халыҡ мөхәббәтен яулау, шулай танылыу. Ҡырыҫ замандың ҡыҫыр ҡыуаныстарынан өҫтөн булды әҙибә һәр саҡ. Ғүмер байрамын ижад һәм үҙ баҡсаһында төрлө гөл-сәскәләр, емеш-йәшелсәләр үҫтереп, шуларҙы бүтәндәр менән ихлас уртаҡлашып, балҡып-янып ҡаршылаған ҡәҙерле, ҡотло остазыбыҙға, иң мөһиме, ныҡлы һаулыҡ, күп-күп ҡыуаныстар, йылмайыу теләйек.\n«Йәншишмә» гәзите ветераны.\nРәхмәт һеҙгә, остаздарыбыҙ!\n..Өҫтәлемдә ятҡан фотоға ҡарайым да йылы хәтирәләргә сумам. Унда беҙ 2010 йылдың май айында, Бөйөк Еңеүҙең 65 йыллығын ҡаршылыған мәлдә, төшкәнбеҙ. Ике яғымда 23 йыл бергә эшләгән, үҙем өсөн ҡәҙерле булған остаздарым, кәңәшселәрем һәм «Йәншишмә»лә 40 йылдан ашыу хеҙмәт юлы үткән ветеран апайҙар Зөбәржәт Миңлебаева менән Зөһрә Ҡотлогилдина баҫып тора. Улар янында үҙемде шундай бәхетле итеп тоям. Сөнки яҙмышыма рәхмәтлемен, улар менән осрашҡаныма һәм бергә эшләгән күңелле йылдарым өсөн.\nРедакциялағы беренсе көнөмдән үк апайҙар ҡурсалап, үҙ ҡанаты аҫтына алып, эшкә, ижад донъяһының нескәлектәренә төшөндөрөп, кәрәк ерендә ипләп кенә әйтеп, яҙған мәҡәләләремде ҡарап сығып, гел ярҙам итеп торҙолар. Төрлө ҡыҙыҡлы тема әйтеп, материал алырға берәй белем усағына ебәрәләр ине. Шулай улар кәрәк саҡта апай ҙа, хәстәрлекле әсәй ҙә, ғәҙел һәм талапсан коллега ла, тоғро дуҫ һәм хәлеңә инә белгән серҙәш тә булдылар. Бер ҙә йәшһең әле, тип торманылар. Хатта тәжрибәле ҡәләм оҫтаһы, талапсан Зөбәржәт апайҙың фатихаһын алып, Башҡортостан һәм Рәсәй Журналистар союзы ағзалары сафына баҫтым. Бик ҙур рәхмәтлемен Зөбәржәт Мотаһир ҡыҙына. Остазым мине күп нәмәгә өйрәтте. Әле лә изге кәңәштәренә мохтажмын. Ошо көндәрҙә булып үткән ғүмер байрамы – оло юбилейы менән ҡотлайым, оҙон ғүмер, һаулыҡ һәм матур ижади дуҫлығыбыҙҙың артабан да әлегеләй дауам итеүен теләйем.\nӘ фотола уң яғымдағы Зөһрә Сәлимйән ҡыҙы – үҙе бер һоҡланғыс шәхес! Бөтә ғүмерен балалар матбуғатына арнаған журналист ул. Миңә генә түгел, бик күптәргә журналистика һөнәренә юл асты. Уның янында шул хәтлем рәхәт һәм иркен тояһың үҙеңде. Бергә эшләгән йылдарымда Зөһрә апайҙан бер ауыр һүҙ ишетмәнем. Ул кәрәк кәңәштәрен биргәндә лә күңелеңде аяп, төплө генә итеп, тыныс ҡына әйтә ине. Зөһрә апай – шул тиклем йомарт, ғәҙел, ихлас, ныҡ иғтибарлы, изге күңелле кеше. Һәр байрам, тыуған көндәрҙә ҡотларға онотмай. Хәтеренә иҫең китерлек! Бар туғандарымдың исем-шәрифен, ҡайҙа, нисек эшләүенә тиклем ҡыҙыҡһына. Бигерәк тә әсәйемдең хәлен белешеп, бүләктәр ебәреп тороуы һоҡландыра.\nБергә эшләгән йылдарымда апайҙарҙың әҙәбиәт һәм сәнғәт бүлмәһенә гел абруйлы, билдәле ағай-апайҙар, студенттар, йәш хәбәрселәр күп килә ине. Бөтәһенә лә ваҡыттарын ихлас бүлеп, хәлдәрен һорашып, һәр береһен ҡыҫтап-ҡыҫтап, матур итеп һыйлап, сәй эсереп ҡайтаралар ине. Әгәр ҙә кәрәк икән, аҙаҡ уларҙың проблемаларын да хәл итәләр. Хатта ҡайһы берҙәренең буласаҡ яҙмыштары хаҡында борсолоп, дөрөҫ йүнәлеш биргән саҡтары ла булғыланы.\nЗөһрә апайҙың һуғыш осоро балалары, тыл эшсәндәре хаҡында китап әҙерләгән ваҡытына ла шаһит булырға тура килде. Ул ошо яҙа торған инәй-олатайҙарға ла һәр ваҡыт күстәнәс менән осрашыуға бара ине. Әле уйлап ҡуям, ҡайҙан ул ваҡыт, көс, илһам алғандыр.\nЙомарт күңелле Зөһрә апай иртә яҙҙан алып көҙгә тиклем үҙе үҫтергән ҡосаҡ-ҡосаҡ сәскәләрен килтерә редакцияға. Бар туған-таныштарына бүләк итә, хатта дуҫтарының өйҙәренә лә алып барып бирә. Улай ғына түгел, баҡсаһындағы бар өлгөргән емеш-еләктәрен дә мул итеп ауыҙ иттерә. Биҙрә-биҙрә еләктәрен дә бушлай өләшә. Ундағы йомартлыҡты әйтеп бөткөһөҙ. Ул аш-һыуға ла бик оҫта. Бешерһә, ризыҡты гел мул итеп әҙерләй, редакцияға ла тәмлекәстәрен килтерә. Уның тәмле ҡоймағы, бәлеше, былауының тәме һаман тел төбөндә торғандай.\nЯҙ, йәй эш бүлмәбеҙҙе ул килтергән төрлө-төрлө матур сәскәләре биҙәй. Шөкөр, ошо бүлмәлә мин дә остаздарымдың эшен дауам итеп, йәш хәбәрселәр менән эшләйем. Рәхмәт һеҙгә, Зөбәржәт һәм Зөһрә апайҙар, мине эшкә өйрәткәнегеҙгә, йөкмәткеле ижади дәрестәрегеҙ өсөн! Хоҙай һаулыҡтан айырмаһын. Һеҙ – нур сәсеүсе, ижадҡа илһамландырыусы, юл күрһәтеүсе яҡты йондоҙло маяғыбыҙ!\n«Йәншишмә» гәзитенең хаттар бүлеге хәбәрсеһе.


Йосоп (Дүртөйлө районы) — Башҡорт Википедияһы\n55°42′31″ с. ш. 54°39′43″ в. д.HGЯO\nЙосоп (Дүртөйлө районы)\n80 224 849 003\n80 624 449 106\nЙосоп (рус. Юсупово) — Башҡортостандың Дүртөйлө районындағы ауыл. 2010 йылдың 14 октябренә ҡарата халыҡ һаны 668 кеше. Почта индексы — 452317, ОКАТО коды — 80224849003.\nЙылан улусына ҡараған аҫаба башҡорттар ауылы. Ауыл тураһында тәүге мәғлүмәт 1795 йылдағы V рәүиз материалдарында бирелә. Ул ваҡытта унда 53 башҡорт йәшәй. 1816 йылда 98 башҡорт, 1834 йылда — 151 башҡорт, 1859 йылда 279 аҫаба башҡорт һәм 61 керҙәш (припущенник) йәшәй. 1870 йылда башҡорттарҙың һаны 200 кеше була, ә 1920 йылғы рәүиздә ауылда 905 башҡорттоң йәшәүе теркәлә.\n1843 йылда 151 башҡортҡа 120 бот ужым, 280 бот яҙғы иген сәселә. Улар 24 ихатала 212 ат, 190 һыйыр, 40 һарыҡ һәм 20 кәзә аҫырай. Умартасыларҙа 100 солоҡ һәм 30 умарта була.\n2010 йыл 14 октябрь 668 315 353 47,2 52,8\nЯҡындағы тимер юл станцияһы (Янәул): 107 км\nhttps://ba.wikipedia.org/w/index.php?title=Йосоп_(Дүртөйлө_районы)&oldid=1141386 ҡабул ителгән\nБыл бит һуңғы тапҡыр 07:56 8 июнь 2022 үҙгәртелгән.


Гәзиттең номеры: 124 » Гәзиттең номеры: 124 » Яйыҡ гәзите | Газета Яик\nЯйыҡ гәзите » Гәзиттең номеры: 124\nҠайҙа ғына булмай, ниҙәр күрмәй...28.10.2015\nТиңдәше Мөшәрифәгә өйләнгәндә Истамғол ауылы егете Махиянға 14 кенә йәш була әле. Атаһы - Сәлим олатай берҙе айыуға һунарға сыҡҡанда Ҡотой ауылынан Сәйетборхан менән танышалар, уртаҡ тел табалар һәм балаларын өйләндерергә килешәләр.\nЕгет менән ҡыҙҙың үҙҙәренән һорап та тормайҙар. Хәҙер генә йәштәр саманан тыш аҡыллы бит ул, үҙ белдектәре менән ҡауыша, бәғзеләре күп тә тормай айырылыша, туй үткәрергә алынған кредитты ла парлап түләп өлгөрмәй ҡалалар. ª бына хәҙерге заман күҙлегенән «ҡырағай» булып күренерлек йола буйынса өйләндерелгән Махиян менән Мөшәрифә аяуһыҙ тормош һынауҙарына бирешмәйҙәр, 52 йыл татыу йәшәйҙәр, 11 балаға ғүмер бирәләр һәм лайыҡлы кешеләр итеп үстерәләр. Дәһшәтле һуғыш та айыра алманы уларҙы.\nБыл донъяла ниҙәр бар?28.10.2015\nХәйерлегә булһын, өсөнсө донъя һуғышы тураһында хәбәрҙәр йыш сыға башланы. Ниңә беҙҙең Рәсәйгә бәйләнәләр һуң? Абруйлы «Око планеты» порталы эксперттары фаразы буйынса, төп сәбәп Рәсәйҙең үҙендә түгел - көньяҡ-көнсығыш күршебеҙҙә. Фәҡәт Ҡытай йылдам үсешеп, донъяла хакимлыҡ ҡылған Америка һәм Европаны артта ҡалдыра башланы. ª Рәсәй нефть һәм газ һатыуҙы туҡтатһа, иҡтисадтары йәһәт тонсоғасаҡ. Ельцин дәүерендә генә американдарҙың «айт» тигәндәренә «тайт» тиергә әҙер илебеҙ бөгөнгө көндә ҡеүәтле һәм тыныс күршебеҙ менән хеҙмәттәшлек итеүҙән баш тартырға риза түгел. Юҡҡамы ни, Көнбайыш хәстәрләп үстергән ИГИЛ бер ҙә Американың үҙенә түгел, тәү сиратта, Рәсәй менән Ҡытайға теш ҡайрай.\nХөрмәтле гәзит уҡыусыларыбыҙ, 2016 йылға ваҡытлы матбуғатҡа яҙылыу кампанияһының ҡыҙыу мәле бара. Һәр йылдағыса, «Яйыҡ» үҙенең тоғро дуҫтарын иғтибарһыҙ ҡалдырмаясаҡ. Ошо маҡсатта гәзит коллективы инде традицияға ингән акцияларын йәнә иғлан итә.\n«Еңеүсегә - елле бүләк» акцияһы. Приздарҙы уйнатыу ноябрҙән башлап, матбуғатҡа яҙылыу тамамланғансы, йәғни декабрь аҙағынаса, бер нисә этапта башҡарыласаҡ. Кем «Яйыҡ» ҡа ярты йылға яҙылыуын иҫбатлаусы квитанцияһын йәки уның күсермәһен тиҙ арала редакцияға ебәрә, шулар йыл аҙағына тиклем барлыҡ уйындарҙа ла ҡатнашасаҡ. Акцияға ни тиклем тиҙерәк ҡушылһағыҙ, шәп бүләк отоу мөмкинлеге лә шул тиклем арта ғына.\n«Бөтә класс менән «Яйыҡ»ҡа!» акцияһында ҡатнашыу өсөн класс менән ярты йыллыҡҡа гәзиткә яҙылып, квитанцияны йәки уның күсермәһен редакцияға клтерергә йәки шылтыратып хәбәр итергә кәрәк. Класта балалар һаны 12-нән кәм булһа, ике класс ҡушылып ҡатнаша ала. Конкурста ҡатнашҡан кластарҙың һәм класс етәкселәренең фотолары, улар тураһында яҙмалар гәзитебеҙҙә урын аласаҡ, уларға бүләктәр тапшырыласаҡ.\nРедакция коллективы почтальондарҙы дәртләндереү маҡсатында «Яйыҡ» гәзитенә яҙылыу кимәлен арттырған почта бүлексәләренә лә приздар әҙерләйәсәк. Шулай уҡ подписканы былтырғы кимәлгә еткергән бүлексәләр ҙә буш ҡалмаясаҡ.\nБаҙар гөрләп тора27.10.2015\nҠалабыҙҙа йыл әйләнәһенә тиерлек ойошторолған йәрминкәләр учалылар өсөн уңайлы булды. Шәхси хужалыҡтар, шәхси эшҡыуарҙар үҙҙәре етештергән продукцияны һатыуға сығара, халыҡ яйлап ҡарап һатып ала. Әле көҙгө йәрминкәнең иң ҡыҙған мәле. Аҙна һайын шәмбе, йәкшәмбе көндәре баҙар гөрләп тора. Уҙған аҙнала ла кеше күп булды.\nФилармония артындағы майҙанда энә төшөрлөк тә урын юҡ. Рәттәр буйлап теҙелгән өҫтәлдәрҙә йәнең нимә теләй - бөтә бар. Көҙгө муллыҡтың төрлөлөгө һушты алырлыҡ. Ауылдарҙан килгән уңған ҡатындар һөтөн, эремсеген, май-ҡаймағын, йомортҡаһын ихлас тәҡдим итә. Һөттөң литры - 35-40 һум, ҡаймаҡтың 0,5 литрлыҡ банкаһы - 160 һум, эремсектең килограмы - 100-120 һум. Тауыҡтың килограмы - 180 һум, ҡаҙ - 380, өйрәк - 280 һум. Әбейҙәр ҙә ситтә ҡалмаған - ҡыҙарып бешкән гөлйемеш, балан, миләш емештәрен, төрлө дарыу үләндәрен, кишер-сөгөлдөрҙәрен һатыуға сығарғандар.


«Киске Өфө» гәзитенең сайты - БЕҘ БЕЛГӘН ЯУГИРҘАР - 2017 - Мәҡәләләр\nЕңеү яулап, түштәре тулы орден-миҙалдар менән ҡайтҡан ветерандарыбыҙ сафы һирәгәйә барған һайын, икенсе Бөтә донъя һуғышында еңеүсе, донъяны фашизм ҡоллоғонан азат итеүсе совет һалдатына тере һәйкәл - "Үлемһеҙ полк" тантанаһына ҡушылыусылар арта бара. Был ысын мәғәнәһендә халыҡ ихтыярының, Ер йөҙөндә именлек хаҡына уның берҙәмлегенең тетрәндергес миҫалы. Рәсми мәғлүмәттәрҙән күренеүенсә, былтыр беҙҙең илдә генә ошо тыныслыҡ һәм еңеү тантанаһы һуғышта ҡатнашҡан атай-олатайҙары, яҡындарының фотопортреттары менән маршҡа сығыусы миллионлаған кешеләрҙе бер сафҡа, бер маҡсатҡа берләштерҙе. Рәсәйҙе генә түгел, сит илдәрҙе лә яҙғы ташҡын кеүек солғап алды ул: "Үлемһеҙ полк" акцияһы донъяның 40-тан ашыу илендә булып үтте. Әйткәндәй, халыҡ юғарынан бойороҡ буйынса түгел, ә үҙ башланғысында ойоштора һәм үҙ теләге менән сыға тыныслыҡ маршына. Был хаҡта үҙенең фронтовик атаһы портретын тотоп, "Үлемһеҙ полк" маршының алғы сафында халыҡ менән бергә атлаусы Владимир Путин да ошолай тип белдергәйне: "Был башланғыстың ҡиммәте шунда: ул кабинеттарҙа, административ структураларҙа түгел, ә халыҡ йөрәгендә тыуҙы". Ә йөрәктәген йолҡоп алып ташларлыҡ бер көс тә юҡ. Хәтер - мәңгелек, бер кем дә, бер нәмә лә онотолмай, тигәнде кәүҙәләндерә бөгөн Еңеү көнө тантаналары. Шуның өсөн дә Икенсе Донъя һуғышында тар-мар ителгән фашистик ойошмаларҙың идеологияһын тергеҙергә маташыусы ҡара көс - неофашизм нисек кенә баш күтәрергә тырышмаһын, уларға планета буйлап атлаусы тыныслыҡ яҡлыларҙың ҡеүәтен күрһәтте, халыҡ хәтеренең һис ҡасан еңелмәҫ, ҡаҡшамаҫ көс икәнен иҫбатланы "Үлемһеҙ полк". "Мәрхүмдәр ҡәберҙәренән ҡубарылып, тереләр менән бер сафҡа баҫҡас, Рәсәй бөйөк державаға әүерелер," - әйтерһең дә, аҡыл эйәһе, күрәҙәсе Ванганың ошо әйткәне бойомға аша бөгөн, бирһен Хоҙай! ...Үкенескәме, бәхеткә күрәме - яҡындарым араһында Бөйөк Ватан һуғышында ҡатнашҡан кешеләр юҡ, тип әйтерлек. Яҡындан белмәһәм дә, ундайҙар ни бары икәү шулай ҙа: береһе - атайымдың фронттан Еңеү яулашып иҫән ҡайтҡан ике туған ағаһы Ғәлимйән Зариф улы Иҙелбаев (ул да мәрхүм инде); икенсеһе - әсәйемдең йәшләй генә Курск дуғаһы ғәрәсәтендә ятып ҡалған бер туған ағаһы Хәйретдин Низам улы Биктимеров. Олатайҙарҙың тәүгеһен һирәкләп кенә күргәнем булһа ла (эше бу-йынса ул ғаиләһе менән төрлө ергә күсенеп йөрөнө), яҡындан аралашырға тура килмәне, ә икенсеһе яуға киткәндә,мин донъяла булмағанмын әле. Уның ҡарауы, аҙаҡ өйөбөҙҙөң түрендә гимнастерка кейгән пилоткалы йәш кенә был олатайҙы көн дә күрә инем: әсәйем ағаһының ҙурайтылған фотоһүрәтен рамлап, уға сигеүле һөлгө ябып, йыш ҡына туҙанын һөртөп, ҡәҙерләп һаҡлар булды. Хәйретдин олатайҙың ут эсенән яҙған хаттары һаҡланмаған, ҡайҙа ерләнеүе хаҡында ла бер ниндәй мәғлүмәт юҡ. Шунлыҡтан, оятҡа күрә булһа ла, был олатайҙар хаҡында башҡа бер ни ҙә әйтә алмайым...\nӘ бына "Башҡортостан" гәзите редакцияһында оҙаҡ йылдар бергә эшләү бәхете тейгән һуғыш ветерандары хаҡында күп нәмәләр һөйләргә булыр ине. Байтаҡ ине улар беҙҙең коллективта: Абдрахман Баязитов, Дәүләтгәрәй Мәһәҙиев, Аҡмал Саптаров, Файыҡ Мөхәмәтйәнов, Фәтих Абдуллин, Фәтхулла Комиссаров, Мөхтәр Тимербулатов, Анатолий Виноградов һәм башҡалар. Еңеү яулап ҡайтҡан абруйлы ветерандар ғына түгел, талантлы журналистар ҙа, талапсан, ләкин шул уҡ ваҡытта ғәҙел һәм кеселекле остаздар ҙа ине улар беҙҙең өсөн. Ветерандар, тип әйтеү менән ошо ағайҙар араһынан үҙенең өлгөрлөгө (ә был сифат журналистикала иң кәрәге), эшсәнлеге, айырым бер итәғәтлелеге менән абруй ҡаҙанған фотохәбәрсебеҙ Анатолий Михайлович Виноградов күҙ алдына баҫа. Яугир ағайыбыҙ тыныс хеҙмәттә лә хәрбиҙәрсә теүәллек һәм тәртип өлгөһө күрһәтә ине беҙгә. Мөхәррир, фәлән-фәлән хужалыҡтан яҙғы сәсеү барышынан фоторепортаж иртәнге туғыҙға өҫтәлемдә ятһын, ти икән, бындай заданиеның үтәлмәй йә һуңлап ҡалған сағы булманы. Командировканан һуң өйөнә лә ҡайтмай, төндә эшләһә эшләгәндер- уныһын бер кем белмәне - әммә теләһә ҡайһы райондан да материалды өлгөртөр ине Виноградов ағайыбыҙ. Шәхес булараҡ та иҫ киткес итәғәтлелеге, кеселеклелеге, эшкә яңы ғына килгән йәш хеҙмәттәштәренә лә ихтирам менән "һеҙ" тип өндәшеүе иҫтә ҡалған. Башҡа тонды белмәне, гәрсә үҙенә ҡарата бәғзе бер дорфараҡ мөхәррирҙәрҙең тупаҫлығын башынан кисерергә тура килгәндә лә. Ҡайһы берәүҙәр кеүек, кешелеклелеген, кеселеклелеген кәйеф самаһына ҡарап өләшмәне. Аяуһыҙ һуғыш юлдарын үткән, күпте күреп, күпте кисергән капитан 1960 - 1980-се йылдарҙағы шаулы хеҙмәт фронтының ябай бер һалдаты булып ҡала алды. Яйлап, иркенләп, йәйелеп ултырыуҙы белмәне. Еңел кәүҙәһен хәрбиҙәрсә төҙ тотоп, шәп-шәп атлап йөрөр ине һәр саҡ. Күп эшләне. Үҙе иҫән саҡта бер нисә тапҡыр шәхси фотокүргәҙмәһен ойошторҙо. Уның бай архивы Башҡортостаныбыҙҙың Бөйөк Ватан һуғышынан һуңғы бөтөн тарихын сағылдыра ине. Тыныс тормоштоң ҡәҙерен белеп, уны ижадында данлап, оҙон ғүмер юлы үтте ветеран Анатолий Михайлович. Ә иң мөһиме - үҙ өлгөһөндә, аҡыл һатмай ғына баш баҫып эшләп, йәштәрҙе хеҙмәткә, күңел биреп эшләргә өйрәтте. Асылда, уның бындай тормош өлгөһө барлыҡ башҡа ветерандарыбыҙға ла хас ине. Улар, үҙ яҙмыштарына төшкән оло һынауҙы ана шулай фиҙаҡәрлек менән еңеп сығып, дәрәжәләрен белеп, выждандары ҡушҡанса намыҫлы йәшәп һәм эшләп, үҙҙәре хаҡында яҡты хәтирәләр генә ҡалдырып китте... Беҙ белгән яугирҙар ана шундай ябай, ләкин ҡаһарман шәхестәр ине.\nЯҙылған: 08.05.17 | Ҡаралған: 414


Юғары сифат өсөн » Архив газеты "Йәшлек"\nБашҡортостан Президенты Мортаза Рәхимов навигациялы юлдаш системаһының эше менән танышты. Республика етәксеһенең һорауҙарына «Башавтотранс» дәүләт унитар предприятиеһының генераль директоры Камил Мәмәтҡазин яуап бирҙе. Һөйләшеүҙә шулай уҡ БР Хөкүмәте Премьер-министры Раил Сарбаев, төҙөлөш, архитектура һәм транспорт министры Рауил Ибәтуллин ҡатнашты. Хәҙер навигация ҡорамалы бухгалтер иҫәбе системаһы менән бәйләнгәнлектән, күпме яғыулыҡ тотонолоуын күҙәтеү генә түгел, водителдәргә уны экономиялаған өсөн премиялар ҙа түләргә мөмкин. Компьютерҙың операция системаһы әллә күпме мәғлүмәтте һаҡлай: ҡулланыу ваҡыты үткән аккумуляторҙы йә таушалған резинаны алмаштырыу кәрәклеген иҫкәртә, ә инде машина техосмотр үтмәгән булһа, путевка яҙыуҙан бөтөнләй баш тартасаҡ.\nАвтотранспорт паркы менән оператив идара итеү автобустың ватылыуын һәм линиянан сығыуын шунда уҡ билдәләргә ярҙам итәсәк, водитель дә теләгән ваҡытта диспетчерҙар менән бәйләнешкә инә ала. Тағы бер яңылыҡ – навигация ҡотҡарыу хеҙмәттәре менән дә бәйләнешкә инергә мөмкинлек бирә, тимәк, ғәҙәттән тыш хәлгә юлыҡҡанда водителдәр туранан-тура милиция йә Ғәҙәттән тыш хәлдәр министрлығы менән бәйләнешкә инә ала. Навигация ҡорамалының башҡа программалар менән берләштерелеүе пассажирҙарҙың теүәл иҫәбен алырға ла ярҙам итә. «Башавтотранс» системаһы автобустарында транспорт картаһы менән түләүҙе индергәндән һуң шундай мөмкинлек барлыҡҡа килгән. Әйткәндәй, транспорт картаһы менән файҙаланғанда юл йөрөү арзаныраҡҡа төшә. Ә кондукторҙар билет һатыу өсөн электрон терминалдарҙы ҡуллана. Йәмәғәт транспортында карта менән түләүҙе индереү – Башҡортостан Республикаһы Хөкүмәте индергән «Башҡортостандың социаль картаһы» проектының бер йүнәлеше. Киләсәктә Башҡортостан халҡы алдынғы технологиялар менән автобустарҙа ғына түгел, коммуналь түләүҙәрҙе, һалымдарҙы күсергәндә лә, дарыуҙар һатып алғанда ла файҙаланасаҡ.\nБыл льгота менән файҙаланыусы граждандарға уңайлыҡтар тыуҙырасаҡ, ә дәүләткә бюджет сығымдарын контролдә тоторға ярҙам итәсәк.\n«Башавтотранс» предприятиеһында иһә, навигация системаһы иң беренсе сиратта пассажирҙарҙы хеҙмәтләндереүҙә юғары сифатҡа өлгәшергә ярҙам итәсәк, тип иҫәпләйҙәр.\n«Башҡортостандың социаль картаһы» тәүге е\nБилет хаҡы – 15 һум\nТиҙҙән һәр кем файҙалана аласаҡ\nӨфөлә электр транспортында йөрөү ө ...


19 Март , 20:35\n#Башҡортостан_әҙәбиәте #Литература_Башкортостана #Башҡортостангәзите #ГазетаБашкортостан #Публицистика #Конкурс“Осло ҡәләм” мәҡәләләр конкурсыХөрмәтле ҡәләмдәштәр! 1 февралдән “Башҡортостан” республика ижтимағи-сәйәси-мәҙәни гәзитенең 105 йыллығына арнап, республика киң мәғлүмәт саралары хеҙмәткәрҙәре йә Башҡортостан Республикаһы Журналистар союзы ағзалары араһында “Осло ҡәләм” мәҡәләләр конкурсы иғлан итәбеҙ. Һеҙҙе ошо бәйгелә әүҙем ҡатнашырға саҡырабыҙ.\n#Башҡортостан_әҙәбиәте #Литература_Башкортостана #Башҡортостангәзите #ГазетаБашкортостан #Публицистика #Конкурс\n“Осло ҡәләм” мәҡәләләр конкурсы\nХөрмәтле ҡәләмдәштәр! 1 февралдән “Башҡортостан” республика ижтимағи-сәйәси-мәҙәни гәзитенең 105 йыллығына арнап, республика киң мәғлүмәт саралары хеҙмәткәрҙәре йә Башҡортостан Республикаһы Журналистар союзы ағзалары араһында “Осло ҡәләм” мәҡәләләр конкурсы иғлан итәбеҙ. Һеҙҙе ошо бәйгелә әүҙем ҡатнашырға саҡырабыҙ.\nКонкурстың маҡсаты – башҡорт телендә ирекле темаға яҙылған аналитик юҫыҡтағы мәҡәләләрҙә йәмғиәттәге көнүҙәк мәсьәләләрҙе күтәреү, уларҙың сәбәптәрен асыҡларға тырышыу, хәл итеү юлдарын күрһәтеү; иң һәләтле, оҫта яҙған хәбәрселәрҙе билдәләү, уларҙы дәртләндереү. Сара төплө аналитик мәҡәләләр аша һүҙ бәҫен арттырыуға, ваҡытлы матбуғаттың абруйын күтәреүгә, уның биттәрендә көн ҡаҙағындағы темалар буйынса фекер алышыу тыуҙырыуға булышлыҡ итеүгә йүнәлтелә.\nТәҡдим ителгән журналистик эштәрҙең башҡорт телендә төплө аналитик йүнәлештә булыуы мотлаҡ. Мәҡәләләрҙең темаһын, конкурс маҡсаттарына һәм бурыстарына тура килтереп, ҡатнашыусы ирекле һайлай. Йөкмәткегә тап килерҙәй фотоһүрәттәр булыуы хуплана. Конкурс комиссияһы тарафынан эштәрҙә күтәрелгән теманың көнүҙәклеге, сифаты – йөкмәтке тәрәнлеге, башҡарып сығыу оҫталығы, грамоталылығы баһалана.\nАй һайын бер еңеүсе билдәләнә, уға 5 (биш) мең һум күләмендә аҡсалата премия тапшырыла. Ҡатнашыусылар редакцияның Рәхмәт хаты менән бүләкләнә.


«Киске Өфө» гәзитенең сайты - БЫЛ ҠЫЙЫУЛЫҠ ҠАҺАРМАНЛЫҠ ӨЛГӨҺӨ БУЛЫП ЙӘШӘЙ - 2018 - Мәҡәләләр\nБЫЛ ҠЫЙЫУЛЫҠ ҠАҺАРМАНЛЫҠ ӨЛГӨҺӨ БУЛЫП ЙӘШӘЙ\nОшо көндәрҙә Александр Матросовҡа Советтар Союзы Геройы исеме бирелеүгә 75 йыл тулды. Хәҙер инде беҙ уның Шәкирйән Юныс улы Мөхәмәтйәнов икәнен яҡшы беләбеҙ. Танылған журналист Рәүеф Насиров 1989-1998 йылдар эсендә уның өҙөк-йыртыҡ ҡына биографияһын тулыраҡ яҙыу теләге менән эҙәрмәнлек эшенә тотонғайны һәм төрлө тарафтарҙан үҙенең фараздарын тулыландырған, раҫлаған йөҙәрләгән-йөҙәрләгән хаттар алғайны. Уларҙың күбеһе "Башҡортостан" гәзитендә баҫылды, шулай уҡ "Откуда ты родом, Матросов?" (1994 йылда баҫылды), "А. Матросов: "Поиск Истины" (2007 й.) тигән китаптарына индерелде. Үҙе тере сағында Рәүеф Хәй улы шул хаттарҙың Матросовтың амбразураны ҡаплауы ваҡиғаһы яҙылған икәүһенә аңлатма биргән мәҡәләһен беҙҙең редакцияға алып килгәйне һәм ул 2008 йылда "Киске Өфө"лә баҫылып та сыҡҡайны. "Ҡабатлағандан доға иҫкермәй" тип, ул хаттарҙы тағы ла уҡыусылар иғтибарына тәҡдим итергә булдыҡ.\n"Ҡыҙыл Армия көнөн ҡаршылап, беҙҙең полк һөжүм башларға йыйынды. Унан алдараҡ походҡа сыҡтыҡ. Төнөн барабыҙ, көндөҙ ял итәбеҙ. Атлайһы ара яҡын түгел бит: башта - Великие Луки, ә унан - Ловать йылғаһы. Алғы һыҙыҡҡа тиклем әле күпме бараһы. Бына шунда булды ла инде тәүге осрашыу немецтар менән.\nБеҙҙең ҡоралдар - 120 миллиметрлы ауыр пушкалар. Һуғыш тоҡанып китте. Ата башланыҡ. Ләкин пушкаларыбыҙ бата бит. Ултырған урыныбыҙ һаҙлыҡ. Ориентирҙы юғалтабыҙ. Кофт аша саҡ барып сыҡтыҡ ҡарағай урманына. Тап бына беҙҙең артиллерия алырға тейеш ине ул участканы. Ләкин ала алманы. Ахырҙа, дошмандың ут нөктәһен юҡ итеү бурысын пехотаға ҡуштылар - А. Матросов хеҙмәт иткән автоматсылар взводына.\nМатросовҡа хәтлем унда бер нисә егетебеҙ башын һалғайны инде. Бына шунда А. Матросов: "Мин барайым", - тине. Беҙ ҙә шунда инек. Уның менән йәнәш үк түгел инде, ләкин шунда. Хәҙер бына әйтәләр: ул, йәнәһе, тәүҙә автоматынан атҡан, ә һуңынан граната ташлаған, тип. Ләкин бит быны берәү ҙә күрмәгән, йәнәшендә бер кем дә булмаған. Ул нисек барып еткән, нисек дзотҡа ташланған - уны ла күрмәгәндәр. Ул бит секунд эсендә эшләнә торған эш".\nХаталана Мисбах ағай. Күреүселәр булған. Башта беҙ Мисбах ағай менән хаттар алыштыҡ, аҙаҡ өс тапҡыр осрашып, һөйләшеп ултырҙыҡ. Мисбах ағай, башҡа бик күптәр кеүек үк, беҙ һөжүмде 23 февралдә башланыҡ, тине. А. Матросов та шул көндө һәләк булды, тимәксе. Ләкин һуңғы осрашыу ваҡытында ул, оҙаҡ уйланып ултырғандан һуң, былай тине: "23 февралдә һөжүмгә күсеү тураһында приказ биргәндәрҙер, моғайын, ә унан һуң бит йылғаны аша сығырға, Чернушкиға яҡын килергә һәм шунан һуң ғына ата башларға кәрәк ине. Чернушки эргәһендә һуғыш ҡыҙғансы, туҡтағансы, моғайын, 27 февраль дә булып киткәндер". Әлбиттә, шулай! (Был ваҡыт аҙаҡ икенсе рәсми документтар менән дә дөрөҫләнгән).\nЧернушки эргәһендәге алышты күреүсе тағы бер шаһит табылды. Ул - Саратов өлкәһенең Балаково ҡалаһынан Огурцов тигән иптәш ине. Бер нисә хат алышҡас, һуғыш ветераны, ә аҙаҡ күп орден-миҙалдар менән наградланған хеҙмәт ветераны Петр Александрович А. Матросов тураһында бына нимәләр яҙҙы: "Беҙҙең Сталин исемендәге 91-се Тымыҡ океан комсомол диңгеҙ бригадаһы Калинин фронтында боевой һынау үтте. Ҡамауға эләкте. Уны йырып сыҡҡас, беҙгә өҫтәмә көс килде. 1942 йыл декабренең беренсе яртыһында ине был. Өҫтәмә көстө Дятлово станцияһында ҡаршыланыҡ. А. Матросов та ошо төркөмдә ине.\nМин үҙем разведчик, уны ла разведка төркөмөнә алырға ине, ләкин был уй бойомға ашманы, сөнки Сашка үтә лә ябыҡ, хәлһеҙ ине, буйы ла ҙур түгел. Шунлыҡтан, ул бер аҙ комендант взводында, кухня тирәһендә йөрөнө, тиҙҙән уны бер капитан үҙенә ординарец итеп алды.\nБеҙҙең бригадаға Чернушкины алыу бурысы ҡуйылды. Беҙ, разведчиктар, хәрби заданиенан ҡайтып киләбеҙ. Үҙебеҙҙең оборонаның алғы һыҙығына яҡынлашҡайныҡ - ә "телде" Чернушки ауылында алғайныҡ, - беҙҙең һалдаттарҙың "ура!" тауыштарын ишеттек. Ләкин немецтар элеккесә атыуҙарын дауам итә. Эш нимәлә икән? Мин белешергә булдым. Ә разведчиктарым атакаға әҙерләнде. Үҙем атыш барған яҡҡа шыуыштым. Ишетәм: таныш тауыш.\n- Егеттәр, нимә, немец баш күтәрергә лә бирмәйме?\n- Мине ҡаплап тороғоҙ әле, - ти Саша. - Мин яҡыныраҡ барайым да граната ташлайым.\n- Сашка, ул бит хәҙер киҫеп һала, - тием.\nШулай ҙа беҙ амбразураны алырға булдыҡ. Ҡараңғы, бер ни күренмәй. Ишетәм: пулемет татылдауҙан туҡтаны. Беҙ яҡыныраҡ шыуыштыҡ. Немецтарҙың икенсе пулеметы ут сәсә, снарядтар шартлай. Бына ошо мәлдә миңә снаряд ярсығы килеп тейҙе. Сашканан ун-ун биш метр ситтәрәк инем. Саша амбразураға ташланды. Пулемет тынып ҡалды. Ә егеттәр, аяҡ өҫтө күтәрелеп, алға ынтылдылар. Мине һөйрәп сығарҙылар ҙа, яраларҙы бәйләп, Мәскәүгә госпиталгә оҙаттылар".\nБына шулай амбразура эргәһендә булған ваҡиғалар. Мин, тағы ла нимәләрҙер белергә теләп һәм төрлө һорауҙар ҡуйып, Петр Александровичҡа бер-бер артлы хаттар ебәрҙем. Уның яуаптарының береһе былай ине: "Комсомолецтар һәм командование А. Матросовҡа Советтар Союзы Геройы исемен биреү тураһында И. Сталинға яҙғандар".\nОшо 91-се диңгеҙ бригадаһы етәкселегенең юллауы буйынсамы, әллә Калинин фронты командующийы маршал А. И. Еременконың сәйәси донесениеһы буйынсамы, быныһы асыҡ ҡына түгел, Верховный Башкомандующий И. В. Сталин А. М. Матросовҡа - Учалы егете Шәкирйән Мөхәмәтйәновҡа иң юғары исем бирергә бойороҡ еткерә.\nЯҙылған: 06.08.18 | Ҡаралған: 107


Йөҙөм тәлгәшенән һут тама\nКушнаренко районының емеш-еләк культуралары буйынса селекция үҙәгендә йөҙөм йыйыуҙың ҡыҙған мәле. Баҡтиһәң, емеште республикала ла мул итеп үҫтерергә мөмкин. Был йәһәттән Кушнаренко районында йәшәүселәр виноград үҫтереү нескәлектәрен яҡшы белә. Райондың бренды һаналған емеште ҙурлап, төбәк халҡы «Йөҙөм ҡыуаҡлығы» исемле конкурс ойошторҙо.\nКушнаренко районы селекция үҙәгендә әле йөҙөм йыйыу осоро. Урындағы хеҙмәткәрҙәр әйтеүенсә, бында һәр ҡыуаҡтан 15 килограмға тиклем емеш алырға була. Үҙәктә әле уның 50-ләп төрө үҫтерелә, уларҙың бишәүһе - Башҡортостандыҡы. Был сорттар хәҙер тотош илдә үрсетелә.\nБөрйәндә - бал, Иглиндә - һуған, Әбйәлилдә - буҙа, Бөрөлә - алма, ә Кушнаренкола? Ә Кушнаренкола виноград! Республикала виноград үҫтереүсе, уның үҫемлектәрен һәм емештәре менән сауҙа итеүсе берҙән-бер селекция үҙәге Кушнаренко ауылының тау битләүендә урынлашҡан. Ҡырыҫ тәбиғәт шарттарында үҙенсәлекле үҫемлек төбәктә уҙған быуаттың 30-сы йылдарынан алып үҫтерелә.\nТөньяҡта үҫтерелгән башҡорт йөҙөмдәре илдең төрлө төбәктәрендә юғары баһалана. Бигерәк тә урындағы баҡсасылар емеште теләп һатып ала. Әйткәндәй, быйыл йәй емеш-еләк сәскә атҡан ваҡытта ямғыр күп яуыуы арҡаһында виноград һеркәләнеп өлгөрмәй ҡала. Шуға күрә быйыл йөҙөм әллә ни эре түгел. Ә инде ҡыуаҡлыҡтарҙың дөрөҫ ҡышлатыуы уның ныҡлығына булышлыҡ иткән, ти селекция үҙәге белгестәре.\n«Йөҙөм ҡыуаҡлығы» конкурсы Кушнаренко районы үҙәгендә быйыл икенсе тапҡыр уҙғарылды. Төбәктең бар ауыл биләмәләре сараға ентекле әҙерләгән. Һәр кем байрамдың төп емешен үҙенсә биҙәргә тырышҡан. Кемдер күргәҙмәгә ҡул эштәрен сығарған, берәүҙәр виноградтан төрлө ҡамыр аштары бешереп, байрамға килеүселәрҙе һыйланы.\n«Башҡорт», «Стреляева иҫтәлегенә», «Ҡарағай», «Юбилейлы» кеүек виноград төрҙәре өҫтәл түрендә. Тап Башҡортостанда үҫтерелгән был емештәр һыуыҡтарға яҡшы сыҙағанға күрә илдә киң билдәлелек яулай. Ғалим-селекционер Лидия Стреляева емештәре ышаныслы ҡулдарҙа булыуына был байрам тағы бер ҡабат раҫланы.


18 апреля 2018 — 15:59 ГТРК «Башкортостан»\nБөйөк Британия парламенты алдында премьер-министр Тереза Мэйҙың Америка һәм Франция менән берлектә Сүриәне утҡа тотоу тураһындағы ҡарарына ҡаршы акция үтте.\nХимик ҡоралды тыйыу ойошмаһы белгестәре Сүриәнең Дума ҡалаһында эшләй башланы. Уларға химик һөжүм булыу ихтималлығы бар тип табылған биләмәне тикшерергә тура киләсәк.\nФедераль именлек хеҙмәте Ростов өлкәһендә террор ғәмәле ҡылырға уйлаған өс кешене ҡулға алған. Уларҙа электрон элемтә саралары, ҡорал һәм шартлатҡыстар табылған.\nӘрмәнстан парламенты Серж Саргисянды премьер-министр итеп һайланы. Асыҡ тауыш биреү һөҙөмтәһендә ул 77 тауыш йыйған. Экс-президентты премьер-министр итеп һайлауға ҡаршы илдә күләмле акциялар тынмай. Ереванда демонстранттар менән полиция бәрелешеү сәбәпле тиҫтәләгән кеше яраланған.


Асылында – йәйғор булмышы\nРәсәй Федерацияһының һәм Татарстандың атҡаҙанған сәнғәт эшмәкәре, Башҡортостандың атҡаҙанған мәҙәниәт хеҙмәткәре, Ш.Хоҙайбирҙин, М.Ғафури исемендәге премиялар лауреаты, Евразия Телевидение һәм радио академияһының мөхбир ағзаһы Шәүрә Ғәббәс ҡыҙы Ғилманованың исеме республикабыҙҙың телевидение һәм радио тарихында алтын хәрефтәр менән яҙылған. Уның ижади эшмәкәрлеге халҡыбыҙҙың күҙ алдында: ул башлаған «Йома», «Сәләм», «Башҡорт йыры», «Автограф», «Замандаш», «Йырым һиңә бүләгем!» тапшырыуҙары ғына ни тора! Беҙҙең журналға Шәүрә ханым өлгөр ҡатын, хужабикә, әсәй, өләсәй, апай булараҡ асылды. Уның 3 бүлмәнән торған фатирына бәләкәй генә сәйәхәт тәҡдим итәбеҙ.\nӨләсәйҙең серле һандығы\nФатирҙа бихисап һүрәттәр эленгән. Ейәнсәре уның үҙен һүрәткә йәйғор һымаҡ итеп төшөргән. «Ниңә шулай, балам?» тигән һорауына – «Сөнки һинең менән рәхәт, һин йәйғор кеүек матур һәм төрлө төҫлө», – тип яуаплай ҡыҙсыҡ.\nӘ үҙе сибәрлеген аңлап йәшәнеме икән? Ул бит бала сағынан төрлө йәберҙе, аслыҡты, кейемһеҙлекте белеп үҫкән. Уға тап шундай яҙмыш яҙылған. Зарланамы? Юҡ! Йылдар үткәс, был һынауҙарҙың барыһы ла ошо көндәге бәхеткә илтә. Яҙмышынан ҡәнәғәт ул.\nАна бит, Салауатының ҡыҙсыҡтары «өләсәй» тип ҡуйынына килеп һарылды. Әлиәһенең ҡыҙҙары Азалия менән Әлфинурҙа сабый сағын танып йыуана. Әлимә менән Сәлиә иҫәнләшкәс тә өләсәләренең «тылсымлы һандығына» йүгерә. Был серле ҡумта сабыйҙарҙы һәр саҡ тәмлекәстәр, бүләктәр менән ҡаршылай икән. «Беҙ ҙә һатып алайыҡ шундай һандыҡты!» – тиешәләр ҡыҙҙар. «Ә ул һатылмай, быуындан-быуынға тапшырыла!» – ти аталары әсәһенә йылмайып.\nШәүрә ханымдың ҡотло фатиры, ейәнсәрҙәре йыйылғас, шат ауаздар менән тула. «Бына бит кемдәр уйнай матур ҡурсаҡтар менән!»– тием теҙелеп киткән береһенән-береһе матур уйынсыҡтарға ымлап. «Бала саҡта бөтөнләй үҙ тәтәйем булманы. Ошондай ҡупшы ҡурсаҡтар хаҡында хыяллана торғайным. 7 йәшкә тиклем мин Ғәшиә апайым ҡарамағында, Красноусол балалар санаторийында үҫтем. Мари еҙнәм, ташланған ватыҡ ҡурсаҡтарҙы сүплектән алып ҡайтып, йыуып, бер матур ҡурсаҡ йыйып биргәйне. Ҡулдары-аяҡтары төрлө үлсәмле, төрлө төҫтә – әммә ул минең берҙән-бер, иң ҡәҙерле уйынсығым булды. Шуны белгән яҡындарым ҡурсаҡ бүләк итә башланы. Һәр береһе иҫтәлекле. Бына быныһы –үҙемә иң яҡыны. 1987 йылда Германияға стажировкаға барышлай юлдашыма бала саҡ хәтирәләремде һөйләгәйнем. Галле ҡалаһында ошо ҡурсаҡты һатып алып бирҙе. – Шәүрә апай уны күкрәгенә ҡыҫып яратып ала. – Һуңынан коллекцион ҡурсаҡтар ҙа бүләк итеүселәр булды. Яйлап уларҙы балаларға үҙем таратып бөтөп барам».\nШәүрә Ғилманованың фатирында бар байлыҡ – китап: күпселеге башҡорт яҙыусыларыныҡы. Мәжит Ғафури, Динис Бүләков, Рауил Бикбаев, ике телдә «Башҡорт халыҡ ижады» күп томлыҡтары, балалар өсөн китаптар. Төрлө ил авторҙарының фәлсәфә, психология буйынса тәржемәләре, энциклопедия, белешмә, һүҙлектәр...\nҮҙәк кәштәлә Мостай Кәрим ижады һәм журналист үҙе яҙған «Не русский я, но – россиянин!» китабы. Бына әҙиптең һуңғы автографы: «Шаура, мы в этой жизни идем довольно долгой дорогой, и я ни разу не ощущал разочарования!» Бөйөк Мостайҙың ошондай һүҙҙәренә лайыҡ булыуы – иң юғары баһалыр. «Яҙыусы менән 40 йыл дауамында дуҫлаштыҡ, тиҫтәләгән фильмдар төшөрҙөм, уның менән фотоға махсус төшәм тип тырышҡаным да булманы. Бары аралашыуҙан, ғаиләһенә туғандай итеп ҡабул итеп алыуҙарынан ҡәнәғәт булып йәшәнем», – ти Шәүрә ханым. Бөгөн дә ул әҙиптең ижадын мәңгеләштереүҙе дауам итә.\nИзгелектән йөҙө яҡтыра\nАудио-видеоаппаратура янында бер нисә документ күрәм. Береһе – шәфҡәт туташы танытмаһы. Баҡтиһәң, Ҡаҙан дәүләт университетының журналистика бүлегендә уҡығанда алған. «Был белемдең тормошта кәрәге тейәме?» – тип белешәм. «Әлбиттә. Беҙҙең әсәй машина аҫтында ҡалып ғәрипләнгәс, 30 йыллап йәшәне. Һуңғы, иң ауыр йылдарын күберәк миндә ятты. Уның өсөн табип та, шәфҡәт туташы ла, санитарка ла булдым. М. Ғафури исемендәге Башҡорт дәүләт академия драма театры актерҙары менән Мәскәүҙән ҡайтыр юлға сыҡҡанбыҙ. Етәкселәр Азат Нәҙерғолов менән Алмаз Сәйетов төрлө ойоштороу эштәрен тамамлағансы, беҙ – мин, Таңсулпан Бабичева, Рәфил Нәбиуллин – ваҡытты бушҡа әрәм итмәйек, тип, ҡала буйлап сәйәхәт яһарға булдыҡ. Аэропортҡа етеп барғанда беҙҙән алда килгән такси ауышыбыраҡ килеп, юлдан аҫҡа тәгәрәп төшөп китте. Беҙҙең таксист: «Былар бит һеҙҙекеләр», – ти. Йүгерешеп барһаҡ, машина әйләнгән, артҡы быялаһы ватыҡ. Азаттың ярты кәүҙәһе тышта. Асыҡ яраһынан ҡан һарҡа. Машинаны күмәкләп әйләндереп ултыртҡанды иҫләйем. Ә бына шок хәлендә юлға сығып, машина туҡтатып, аптечкаһынан жгут алып, имгәнеүсенең яраһына һалғанымды, хатта ваҡытын күрһәтеп ҡағыҙ ҡыҫтырғанымды хәтерләмәйем. 40 минут самаһы үткәс, тиҙ ярҙам Азатты дауаханаға алып китте. «Бот төбөнә ҡатмарлы жгутты дөрөҫ һалған милиционерға рәхмәт уҡығыҙ», – ти икән табип. Тәүге ярҙамды ҡатын-ҡыҙ тейешле итеп атҡара алғанына ышанмағандар», – тип хәтирәләргә бирелә Шәүрә ханым.\nӘ бынау көмөш йыйылма – журналистың 50 йәшенә шөһрәтле артистка Гөлли Мөбәрәкованың һәҙиәһе булып сыҡты. Уны Арыҫлан Мөбәрәковҡа Һиндостанға барғанда бик дәрәжәле кеше бүләк иткән. «Уларҙы һауыт итеп кенә файҙаланмаясағыңды беләм», – тине ул. Телевидениеға күскәс тә, яндырырға тип ташланған фотолар араһынан Рәғиҙә Янбулатова менән Арыҫлан Мөбәрәковты танып, Гөлли апайға тапшырғайным, шунан башланды беҙҙең дуҫлыҡ», – тип һөйләй ул.\nИзгелекле, иғтибарлы мөнәсәбәттән, бәләкәй генәнән хасил була икән кешене үҙе уратҡан донъя. Почетлы гражданин танытмаһына ул тыуған ауылында яңы мәктәп һалдырыу, Еҙем аша күпер төҙөтөү, ауылға газ үткәреү һәм юл күтәртеү кеүек оло эштәрҙәге әүҙемлеге өсөн лайыҡ булған.\nӘ инде апаларын, ҡустыһеңлеләрен, уларҙың тиҫтәләгән балаларын ҡарап-уҡытып сығарыуҙы Шәүрә ханым «шулай тейеш» тип һанаған кеүек тойолдо миңә.\nҺәләтле кеше бар яҡтан да булдыра\nФотограф һәм киномеханик танытмалары – Салауат педучилищеһынан, өҫтәлмә белем хаҡында. Фотография курсына фотоаппараттары булғандарҙы ғына алалар. Шәүрәнеке юҡ, тик барыбер ныҡышмалығы арҡаһында ике һөнәрҙе лә үҙләштереү бәхетенә ирешә ҡыҙ.\nМостай Кәримдең бер туған һеңлеһе Сәлисә Сафа ҡыҙына яҙып бүләк иткән фотонан мөләйем йөҙлө һылыу, 25 йәшлек Шәүрә ҡарай. Ул эйәһенә байтаҡ йылдар үткәс кире ҡайтҡан. Былтыр, ярты быуат ҡиәмәт әсәһе булған уҡытыусыһы яҡты донъя менән хушлашҡас, ейәне тапшырған уны хужаһына. «Ауырлы икәнемде яҙырға оялып, «үҙемде бик бәхетле тоям» тигән булғанмын. Байтаҡ комплекстарым бала саҡта сит тупһаларҙа йөрөүҙән», – тигәне бөгөнгө хикәйәткә һыймаған серле тарихтарға бәйле.\nКемдә йәшәһә лә, үҙ көсө, ҡул эштәре менән тамаҡ туйҙырғанын тартынмай бәйән итә Шәүрә апай. Педучилищела ул ҡыҙҙарҙың сәстәрен ҡырҡып, прическалар яһап, шиньондар эшләп, ҡул менән әйберҙәр тегеп һата. Училищены тамамлағас, 3 йыл эшләгән дәүерҙә байтаҡ ханымдарға күлдәктән алып аҡ-һары төлкө тиреләренән башлыҡҡа тиклем тегеп кейҙерә. «Университетҡа уҡырға киткәндә лә берҙән-бер хазинам – ағас ҡумталы теген машинкаһы ине. Уға тегенгә кәрәк-яраҡты тултырғанмын. Аэропортта, машинка стандарт ауырлығына тура килмәй, тип, төргәкте тағатырға ҡушалар. Төрлө төҫтәге ептәр тәгәрәшеп китмәһенме!.. Улар артынан минең күҙ йәштәре!» – тигән хәтирәләрҙе тетрәнмәй тыңлап булмай. Уңғанлығы, бирешмәҫ холҡо, саялығы уны яңы үрҙәргә әйҙәгән.\nФатир буйлап сәйәхәтте дауам итәйек. Эш бүлмәһе тулы Башҡортостан менән Татарстан тарихына бәйле китап-журналдар. Яңынан бер ҡыҙыҡлы хәтирә. 1993 йылда уны республикала Президент институты булдырыу кампанияһында ҡатнашырға саҡыралар. Үҙе уҡыған Ҡаҙан ҡалаһына барып, был тарихи баҫҡысты үткән Татарстандың теләктәшлеген, хуплауын яҙып алып ҡайтырға кәрәк. Журналистың мөмкинселектәрен белгән оппоненттар кисен уның командировканан баш тартыуын үтенеп, йәшәү шарттарын яҡшыртырға аҡса тәҡдим итә... Ул ризалашмағас, Ҡаҙанға осор көндө фатирын пыран-зыран килтерәләр. Ишеген бысып алып, өйҙәге бар йыһазды тейәп алып сығалар, хатта серванттағы затлы һауыт-һабаны иҙәнгә һалып онтайҙар. «Мәслихәт, ишек төбөндә донъя кәрәк-ярағынан әлеге лә баяғы теген машинкаһы ҡалғайны», – тип моңһоу йылмая героинябыҙ... Ошо вәхшилектең шаһиты булған улының күҙ йәштәре лә туҡтатмай хәбәрсене. Шәүрә Ғилманова Татарстандың ул ваҡыттағы Президенты М. Шәймиев, премьер-министры М. Сабиров, күренекле сәнғәт эшмәкәрҙәре, йәмәғәтселек вәкилдәре һәм урам буйындағы ябай халыҡтан интервью алып, «Өфө – Ҡаҙан: дуҫлыҡ күпере» тигән баш аҫтында зәңгәр экрандарға 3 тапшырыу сығара. Һөҙөмтәлә тап ошо эфирҙар Башҡортостан яҙмышын ыңғай хәл итә.\n«Тәҙрә төбөмдә ҡәҙерләп һаҡланған таштар төрлө диңгеҙ-океандарҙан алып ҡайтылған. Бәләкәй саҡтағы беҙҙең берҙән-бер уйынсыҡ – бишташ ине. Үҙем менән йөрөп шымарып бөткән таштар менән балаларым да уйнаны. Улым беренсе тапҡыр балалар баҡсаһына алып китте. Русса һөйләшә белмәй. Кеҫәһендәге ташын урыҫ малайҙары тартып алғас, «таш нит» тип илай икән. Ҡоҫҡоһо килә икән тип, уны бәҙрәфкә индергәндәр. Шунан һуң да тынысландыра алмағас, телде аңлаған апайҙы саҡыртып килтергәндәр». Ғаиләлә көлөшөп иҫкә алынған хәлдәр артында ла ҡыҙыҡлы мәғлүмәт табаһың. Балаларын Шәүрә апай менән Ринат ағай милли мөхиттән айырырға тырышмаған. Русса улар былай ҙа өйрәнгән. Салауат БДУ-ның философия факультетын тамамлаған, үҙенең реклама фирмаһы бар. Ә ҡыҙы Әлиә Өфә сәнғәт һәм Санкт-Петербург театр академияларын тамамлап, ҡасандыр үҙе белем алған Өфө урта махсус музыка колледжында эшләй.\n«Күптәнге дуҫым Олег Ханов театрға ҡайтҡас, репертуарға Мәжит Ғафури әҫәрен индереү мотлаҡ тип тапты. Уның һорауы буйынса, башҡорт әҙәбиәте классигының әҫәрҙәренә таянып, инсценировка яҙҙым. Талантлы режиссер Айрат Абушаһманов уны үҙенсә ҡуйҙы. Нисек кенә булмаһын, театрыбыҙ тарихтағы беренсе «Алтын битлек» премияһын тап «Ҡара йөҙҙәр» өсөн алды. Гөлли Мөбәрәкованың үҙенең тормош юлы хаҡындағы китабы ла өҫтәлемдә. Уны эшләгән дәүерҙә лә дауаханала бергә ятҡайныҡ. «Ғүмер буйына күңелемде өйкәгән әйбер бар, шул хаҡта яҙһам, нисек булыр икән?» – тип кәңәш һорағас, хупланым», – ти Шәүрә Ғәббәс ҡыҙы. Һөҙөмтәлә артистка был ҡарарҙан үҙе лә ҡәнәғәт ҡала. «Быныһы Тәнзилә Үлмәҫбаева менән Әхәт Мортазин хаҡында үҙең яҙған очерк, – тип миңә беҙҙең журналды күрһәтә. – Рәхмәт. Мине лә телгә алғанһығыҙ. Ысынлап та, Әхәт карьераһын мин асҡан «Студент меридианы» тапшырыуында диктор булып башлағайны. Аҙаҡ уны «Яңылыҡтар»ға саҡырҙылар. МДУ бөткән белгес Тәнзиләне үҙем юллап эшкә алдырҙым, бала табыу йортонан уларҙы фатирыма алып ҡайтып, улына Салауат тигән исем ҡушып оҙаттыҡ оло юлға».\nКешене нимә йәшәтә?\n«2006 йылда, икенсе инсульт кисергәндән һуң, тере ҡалырыма берәү ҙә ышанмағандыр. Инәйем түшәктә ятты, тик бер минут та тик торманы. Уның йәбешеп ятып йәшәргә тырышыуы миңә өлгө булғандыр. Хәрәкәт, күнегеүҙәр, үҙемә ышаныс мине тормошҡа кире ҡайтарҙы. Хеҙмәтемде дауам итәм. 2009 йылда Мәскәүҙә, 2013 йылда аҙағында Ҡытайҙа телевизион форумдарҙа ҡатнаштым. Быйыл мине Симферополдә үтәсәк халыҡ-ара конгресҡа саҡырҙылар. Унда шулай уҡ оҫталыҡ дәрестәре алып барасаҡмын. Әле миндә йыл буйы «Телевидение хәбәрсеһе» курсында уҡып йөрөгән йәштәрҙең ошо хәбәргә ҡыуаныуы ҡанат ҡуйғандай итте.\nЭш бүлмәһендә теҙелеп киткән шкафтарҙың түбәнге ябыҡ өлөштәрендә Шәүрә Ғилманованың 45 йыл дауамында яҙылған радио-телетапшырыуҙар сценарийҙары һаҡлана. Бикле шкафтарҙа – видеоматериалдар. Бөтәһе лә бөхтә итеп хронология буйынса төҙөлгән. Тәржемәләр менән дә әүҙем шөғөлләнә ул. Бына үҙе башлап ебәргән «Ай ҡыҙы» телесериалының тәржемә папкалары. Өс шкаф – Маҡтау ҡағыҙҙары һәм фотоальбомдар...\n– Өләсәй, туй фильмың бармы?– тип һорай икән 3 йәшлек ейәнсәре.\n– Ул ваҡытта фильмдар төшөрмәйҙәр ине бит, балам.\n– Йәл. Баймаҡ өләсәйҙең китабы булһа ла бар, – тип уфтана бәләкәс. Шәүрә туй альбомын килтереп сығара, ҡыҙсыҡ уны асып ҡарай ҙа: «Аллаға шөкөр, һинең кейәүең – ҡартатай тип уйлағайным да!» – тип көлдөрә. Шәүрә апай менән Ринат ағай айырым донъя көтәләр, тик балалар һәм ейәндәр өсөн улар – бер бөтөн.\nИң мөһиме, ул һөнәри йәһәттән тыш, ҡатын-ҡыҙ булараҡ та өлөштән мәхрүм түгел. Рухиәтебеҙгә, милләтебеҙгә тынғыһыҙ хеҙмәт итә. Эш, тормош тәжрибәһен үҫеп килеүсе йәш быуынға тапшырыу хәстәре менән яна. Республикабыҙ халҡы өсөн изге ғәмәлдәре менән тарихҡа ингән арҙаҡлы ҡатын-ҡыҙыбыҙ, ил инәһе лә ул Шәүрә Ғилманова. Күптән түгел уның күкрәгенә «Милләт әсәһе» миҙалын таҡтылар. Уның донъяһы ҡотло. Уйҙары яҡты. Ниәттәре изге. Нурланып тыуған һәр көндә бәхетле йән булып йәшәргә, кешеләргә изгелек, яҡтылыҡ өләшергә, бирешмәҫкә, ныҡ, сабыр булырға өйрәнгән. Шуға ла йәйғорҙай балҡып йәшәр тормошто һайлаған.


«Кескәйҙәр стартҡа!» Өфөлә иң бәләкәй спортсыларҙың чемпионаты үтәсәк\nУнда ете айлыҡтан ике йәш ярымға тиклемге балалар имгәкләп һәм йүгереп уҙыша. Һәр бала үҙенең йәш категорияһында сығыш яһай. Сара ғаилә байрамына әйләнер тип көтөлә.\nБәләкәс Ләйсән уйын рәүешендә күнегеүҙәр эшләй. Ул әсәһе менән бергә тәүге ярышҡа әҙерләнә.\nБаһалама ағзалалары тиҙлекте, баланың һәләтен генә тикшереп ҡалмай. Ә кейемәрҙең үҙенсәлеклегенә лә иғтибар итә. Конкурста шулай уҡ көйәрмәндәрҙең дә әүҙемлеге иҫәпкә алына. Шуға Әминә Тажетдинова ҡыҙының физик әҙерлеге менән көйәрмән - ғаилә командаһына форманы ла хәстәрләй.\nБыл чемпионатта һәр бала үҙенең йәш категорияһында сығыш яһаясаҡ. Иң бәләкәй ҡатнашыусыларҙың маҡсаты - 6 метрҙы иң беренсе булып мүкәйләү. Ә өлкәнерәктәргә - 10 метрлыҡ араны тиҙлеккә йүгереп финишҡа етеү.\nЕлена Садиҡова, «Комсомольская правда-Өфө» нәшриәт йорто мөхәррире: «Баһалама ағзалары секундомерҙар менән бөтәһен дә иҫәпләйәсәк. Пьедестал да, миҙалдарҙа ысын буласаҡ. 7 айлыҡ сабыйҙарҙың ярышта ҡатнашып, чемпион булырға, миҙал алырға, телевидение, гәзиттәрҙә күренергә мөмкинлеге бар».\nИкенсегә үткәреләсәк «Кесәкәйҙәр стартҡа» чемпионатында ҡатнашырға быйыл йөҙләп кеше теләк белдергән. Конкурсҡа теркәлеү шарттары менән «Комсомольская правда» сайтында танышырға мөмкин. Иң бәләкәс етеҙҙәр һәм отҡорҙар үҙ-ара уҙышҡа 28 августа сыға. Күләмле сара йылдағыса матур ғаилә байрамына әүрелер, тип көтөлә.


Мәҙәниәт // Цирк\n"Джуманджи" тигән билдәле кино уйынында тамашасыларҙы иң элек хайуандарҙың ваҡытта һәм киңлектә күсеү мөмкинлеге түгел, ә урбанистик пейзажға сыҡҡан хайуандарҙың һанап бөткөһөҙ булыуы таң ҡалдыра. Өфө циркында барған яңы программала шул уҡ хәл.\nДөрөҫ, төрлө хайуандар тере тәбиғәттә мөғжизә тип атаëған ҡылыҡтарын äà аренала күрһәтә. Ә бына төрлө төҫтәге ут техникаһы һәм лазер ҡоролмалары менән берәйһен аптыратам тимә, тамашасы ҡатып ҡалһын, ә аҙаҡ һоҡланыуҙан сырылдаһын өсөн улар сифатлы һәм көслө булырға тейеш. "Джуманджи" программаһын Ырымбур дәүләт циркы директоры Евгений Терещенко уйлап тапҡан һәм йыйған. Уның ҡатыны Виктория бер нисә номер менән күнектереүсе амплуаһында сығыш яһай.\nДүрт йәшлек гиппопотам Светик төп герой булып ҡала, ул сығышы менән Калининград зоопаркынан. Ул өс йәшенә тиклем, ата-әсәһе кеүек - көл төҫлө һәм күркһеҙ, ә аҙаҡ алһыулана башлай. Баҡһаң, ул төҫө менән ҡарт олатайҙың атаһына оҡшаған, ярты тонналыҡ артист кемдән зирәклек һәм изгелек алған, уныһын хатта ҡулға өйрәтеүсе лә белмәй.\n- Ул иркә, үбешә, төкөрөкләй. Ә иң мөһиме, - һирәк осраҡ, ул эттәргә оҡшап, ҡулға өйрәтеүсенең тауышын тыңлай. Уға "офф" тип әйтһәң - бишенсе нөктәгә ултыра, - ти Виктория Терещенко. Был һүҙҙә генә еңел күренә, әммә Светик, ул зоопарк хеҙмәткәре исемен йөрөтә, был трюкты үҙе уйлап тапҡан. Гиппопотам эттәрҙең хәрәкәтен ҡабатлаған, улар аренала бергә репеция үткәргән.\nМанеждың алһыу йондоҙо, перспективала ун йәшендә уның ауырлығы өс ярым тоннаға етеүе ихтимал, ашауға талымһаҡ түгел. Меню ғәҙәти - йәшелсә һәм еләк-емеш, йәки бесән.\n- Ул аҡ булка ярата. Уны күрһә, осоп китергә әҙер. Апельсинды яратмай, - һыу үгеҙе сере менән уртаҡлаша Виктория Терещенко.\nҺыу үгеҙе менән компанияла, телевидение рекордына беренсе кандидат булып, башҡа далала һәм сүллектә йәшәүселәр - ҡалмыҡ дөйәләре сығыш яһай. Улар араһында иң мөһиме - Федор. Ирле-ҡатынлы Володиндар дөйәне рюкзак йөрөтөргә һәм ҡулға өйрәтеүсенең халатын сисергә өйрәткән. Әммә балаларға ике үркәсле артистарҙың аренала аунаҡлап һәм, көйһөҙләнеп, аяҡ болғауҙары оҡшай.\nӘкиәт тамашаһында ҡатнашҡан башҡа персонаждарға килгәндә, йыландар тутыйғоштар йәшәгән мөхитте үҙләштергән. Терещенколар осоусы питомдар һәм анакондар менән үҙенә күрә берҙән-бер фокус күрһәтте. Һөйрәлеүселәрҙе ҡалын сыбыҡтан металл шарға урынлаштыралар, ә ул тамашасылар башы өҫтөндә әйләнә.\n- Иң ҡыйыны - һөйрәлеүселәрҙе һауала торорға өйрәтеү, уларҙың шул тиклем аҫҡа төшәһе килә, - ти ҡулға өйрәтеүселәр. Әììә уларҙың ныҡышмалылығы дәртләндерелде, нәҡ ошо номер Гиннес рекордтар китабының Рәсәй аналогына индерелде.\nМаймылдарға килгәндә, үҙенә башҡа һөйләшеү. Циркта был десерт кеүек, әммә уны әҙерләү ҡатмарлы. Уларҙы әрләү һәм дөмбәҫләү файҙаһыҙ, артистар кәсебе оҡшай икән - сығыш яһаясаҡтар. Көслө лапундер Чип (сусҡа ҡойроҡло макака) ҡулсала осоп ҡына ҡалмай, флагты аяғында тотоп, тамашасыларға ауыҙ ҡыйшайтырға өлгөрә.\n"Джуманджи" программаһына акробат-эквилибристар, жонглерҙарҙың ғәҙәти цирк жанрҙары йәм өҫтәй. Светлана Косырева етәкселегендә һауа гимнастары төркөмө башҡаларҙан ситтә - цирк көмбәҙе аҫтында бишәү ñûûø ÿšàé. Эквилибрист Евгений Петров Өфө циркында беренсе тапҡыр ò¼ãåë, ул Рәсәйҙә "áàòûðëûº тәгәрмәсе" яңғыҙ номерҙы берҙән-бер башҡарыусы.


Салауат колонияһындағы бола туҡтатылды // Хәл-ваҡиғалар | новости башинформ.рф\nСалауат колонияһындағы бола туҡтатылды\n16:50, 11 июня 2015 Хәл-ваҡиғалар\nӨФӨ, 2015 йыл, 11 июнь. /«Башинформ» мәғлүмәт агентлығы, Розалиә Вәлиева/.\nСалауат колонияһындағы бола туҡтатылды, дауалау-холоҡ төҙәтеү учреждениеһы штат режимында эшләй, тип хәбәр иттеләр Федераль яза башҡарыу хеҙмәтенең Башҡортостан буйынса баш идаралығының матбуғат хеҙмәтенән.\n8 июндә Салауат ҡалаһының 19-сы дауалау-холоҡ төҙәтеү учреждениеһында башланған буйһонмау акцияһы аңлатыу эштәре барышында туҡтатылды.\n— Хакимиәт хөкөм ителеүселәрҙе уларҙың талаптары законһыҙ икәнлегенә ышандырҙы, махсус саралар файҙаланылманы, — тип аңлатма бирҙеләр Федераль яза башҡарыу хеҙмәтенең Башҡортостан буйынса баш идаралығының матбуғат хеҙмәтендә.\nӘлеге ваҡытта тикшереү эштәре бара, ҡатнашыусыларҙың ғәйебе асыҡлана. Яҡынса мәғлүмәттәр буйынса, буйһонмау акцияһына 70-кә яҡын кеше ҡушылған.\nХөкөм ителеүселәр плакаттарын алып, ҡыйыҡтан төшкән, отряд биналарына инеү юлын асҡан. Учреждение ғәҙәттәгесә эшләй.\nОшо хәлгә Башҡортостан Прокуратураһы һәм Рәсәй Тәфтиш комитетының Башҡортостан буйынса идаралығы баһа бирәсәк.\nИҫегеҙгә төшөрәбеҙ, 8 июндә Салауаттағы 19-сы дауалау-холоҡ төҙәтеү учреждениеһында хөкөм ителеүселәрҙең буйһонмау акцияһы башланды. Тотҡондарҙың бер өлөшө биналарға инеп бикләнде, 20-гә яҡыны ҡыйыҡҡа менде.Улар холоҡ төҙәтеү учреждениеһы хакимиәте менән хеҙмәттәшлек итергә теләмәгән төркөмдөң лидерын азат итеүҙе талап итте.\n19-сы дауалау-холоҡ төҙәтеү учреждениеһында илдең бөтә төбәктәренән тиерлек туберкулез менән сирләгән хөкөм ителеүселәрҙе дауалайҙар. Хәҙерге ваҡытта бында 400-ҙән ашыу тотҡон иҫәпләнә.\nТеги: федераль яза башҡарыу хеҙмәтенең башҡортостан буйынса баш идаралығы


Шпилёва Прасковья Васильевна — Башҡорт Википедияһы\nРСФСР, Алтай крайы\nШпилёва Прасковья Васильевна (1913 йыл) — ауыл хужалығында совет производствоһы алдынғыһы. Социалистик Хеҙмәт Геройы (1949).\nПрасковья Васильевна Шпилёва Томск губернаһында (хәҙерге Алтай край территорияһы) 1913 йылда тыуған.\nБала сағында П.В.Шпилёваның ғаиләһе Томск губернаһы Кольчугинский өйәҙенә күсеп килә. Тулы булмаған урта мәктәбен тамамлағандан һуң, СССР Халыҡ комитеттары совхоздарының урындағы «Заря» совхозында ауыл хужалығы эштәрендә эшләй башлай. Бөйөк Ватан һуғышы башланғандан һуң совхоздың бөтә эшселәре ялһыҙ айырым эш режимына күсә. Йәй Прасковья Васильевна сусҡасылыҡ фермаһы өсөн мал аҙығы әҙерләү өсөн ялан бригадында эшләй, ҡыш фермала сусҡа ҡараусы булып эшләй. Хеҙмәттә үҙен ышаныслы һәм яуаплы хеҙмәткәр итеп күрһәтә, һәр ваҡыт производство заданиеларын ваҡытында үтәй.\n1946 йылдан Кемерово өлкәһе Титов районының «Ударник» сусҡасылыҡ совхозының малсылыҡ фермаһында эшләй. 1948 йыл башында совхоздың партойошмаһы, ВКП(б) Үҙәк Комитетының февраль Пленумының «О мерах подъема сельского хозяйства в послевоенный период» ҡарарҙарын үтәп, ун ялан звеноһын ойоштороу буйынса ҡарар ҡабул ителә, бер звеноны етәкләү П.В.Шпилёваға ышанып тапшырыла.\n1948 йыл йомғаҡтары буйынса П.В.Шпилёва етәкләгән звено 40 гектар майҙанда һәр гектарынан 30,2 центнер арыш уңышы ала.\nСССР Юғары Советы Президиумының 1949 йылдың 25 февралендәге Указы менән «1948 йылда арыштан юғары уңыш алып ауыл хужалығы продукттарын совхоз тарафынан дәүләткә тапшырыу буйынса планды үтәгәне һәм 1949 йылда яҙғы сәсеү ихтыяждарын орлоҡтар менән тулыһынса тәьмин иткәне өсөн» Шпилёва Прасковья Васильевнаға Ленин ордены менән «Ураҡ һәм Сүкеш» миҙалы тапшырылып, Социалистик Хеҙмәт Геройы исеме бирелә.\nСССР Юғары Советы Президиумының 1950 йылдың 3 июлендәге указы менән «1949 йыл йомғаҡтары буйынса хеҙмәт батырлығы өсөн» Шпилёва Прасковья Васильевна икенсе Ленин ордены менән бүләкләнә.\nХаҡлы ялға сыҡҡансы совхозда эшләй. Кемерово өлкәһенең Промышленновский районында йәшәй\n«Ураҡ һәм Сүкеш» миҙалы (25.02.1949)\nЛенин ордены (25.02.1949, 03.07.1950)\n«1941-1945 йылдарҙағы Бөйөк Ватан һуғышында маҡтаулы хеҙмәте өсөн» миҙалы (1945)\nhttps://ba.wikipedia.org/w/index.php?title=Шпилёва_Прасковья_Васильевна&oldid=945962 ҡабул ителгән\nТомск губернаһында тыуғандар\nБыл бит һуңғы тапҡыр 14:08 30 апрель 2020 үҙгәртелгән.


Уңған ауылдашым Хәҙисә апай\n4 Июнь 2018, 19:05\nОшо көндәрҙә ауылдашыбыҙ, тыл ветераны Хәҙисә Минеғәли ҡыҙы Әлимғоловаға 90 йәш тулды.\nУл Ҡыпсаҡ-Асҡар ауылында 1928 йылда донъяға килә. Хәҙисә апай үҫеп буй еткергәс, ауылдың иң сибәр, уңған егеттәренең береһе Ғәббәс Кинйәбәй улы уны күп ҡыҙҙар араһынан үҙенә ғүмерлек тормош юлдашы итеп һайлай. Бер-бер артлы 7 балалары донъяға килә. Балаларына лайыҡлы белем биреп, хеҙмәт һөйөүсән итеп тәрбиәләп, оло тормош юлына сығаралар, ҡулдарынан килгәнсә ярҙам итәләр. Иң өлкән улы Ғәзимйән колхозда 40 йыл механизатор булып эшләй, Почет Билдәһе ордены менән бүләкләнә. Икенсе улы Рәмил дә ағаһынан ҡалышмай.Механизатор һөнәрен һайлай һәм районда уҙғарылған һөнәри ярыштарҙа гел призлы урындарҙы яулап, ҡиммәтле бүләктәр ала.\nҠыҙғанысҡа ҡаршы, хәҙер Ғәббәс Кинйәбай улы яҡты донъяларҙа юҡ инде. Хәҙисә Минеғәли ҡыҙы колхозда ниндәй генә эштә эшләһә лә, гел алдынғылар сафында бара, ирҙәр менән ярышып бесәнен дә саба, көлтәһен дә бәйләй, күпләп умарта тоталар, балаҫын да һуға, төрлө биҙәктәр һалып ойоҡбаштар бәйләй, гәзит-журналдар уҡырға, матур-матур шиғырҙар яҙырға ла форсат таба ул. Ауыл клубында уҙғарылған мәҙәни сараларҙа ла әүҙем ҡатнаша."1941-1945 йылдарҙағы Бөйөк Ватан һуғышында фиҙаҡәр хеҙмәт өсөн" миҙалы менән бүләкләнә.\nБөгөнгө көндә хеҙмәт ветеранын ҡыҙы Ғәзимә ҡарай. Өйө йылы, түшәге йомшаҡ, бешереп ашатҡан аштары татлы. Башҡортостандың төрлө тарафтарына таралған балалары ла йыш ҡайтып, ҡәҙерле әсәләренең хәлен белешеп тора. Ауылда йәшәүсе Гөлли килене лә уны ярҙамынан, хәстәренән ташламай.\n“Һөйөклө әсәкәйебеҙ, тыуған көнөңдә беҙ һиңә таҙалыҡ-һаулыҡ, түҙемлек, тыныс ҡартлыҡ теләйбеҙ. Яңынан-яңы шиғырҙар ҙа көтәбеҙ. Беҙ һине яратабыҙ, һәр нәмәлә һинән өлгө алырға тырышабыҙ. Беҙгә терәк булып йәшәргә лә әле, йәшәргә һиңә,әсәй!” - тине Хәҙисә апайҙың ғәзиз балалары, ғәзиз кешеләренең тыуған көн тантанаһына йыйылып.\nШулай уҡ хөрмәтле юбилярҙы 90 йәше тулыу айҡанлы ауылдың "Ағинәйҙәр" ойошмаһы исеменән Зәйтүнә Аҙнағол ҡыҙы менән Мәрфуға Йәлил ҡыҙы ла ихлас тәбрикләне.\nМатур, мул табынға йәм өҫтәп, шатлыҡ-ҡыуаныстан күңеле тулған Хәҙисә апай хөрмәтенә "Юлдаш" радиоһынан юбилярҙың яратҡан йыры ағылды.


Эшсе комсомол - ышаныслы, көслө, плакаттарҙа уны нәҡ шула й итеп һүрәтләй ҙә торғайнылар: еңдәрен һыҙғанған, башына кепка кейгән, мускулдары ташып торған егет. Уның эшсе синыф авангардында булыуы аңлашыла, дөрөҫ, коммунистарҙан бер аҙ а рттараҡ урын биләй ул. Вуз комсомолдары марксизм - ленинизм тәғлимәтен белеүе, идеология йәһәтенән көслө булыуҙары менән танылһа, производствола эшләүсе йәштәр алдында ундай б урыс торманы.\nЭшсе комсомол - тормоштоң производство эшмәкәрлегенә,\nйөкләмә һәм пландарға арналыуы. Хәмит Байбурин ун йылдан ашыу - 1963 йылдан алып - Өфө моторҙар төҙөү бееркмәһендә комсомол ойошмаһын етәкләй. Социалистик төҙөлөштөң алтын\nваҡыты. Моторҙар төҙөү заводы кеүек ҡеүәтле предприятиеның комсомол дружинаһы 12 меңдән ашыу ағзанан тора һәм партия к орпусынан да ҙурыраҡ була. Һәм бындай күп һанлы йәштәр отряды менән иҫәпләшмәү алйотлоҡҡа тиң булыр ине. Өҫтәүенә б ерекмәнең ВЛКСМ ойошмаһы хоҡуҡтары буйынса райондың комсомол комитетына тиңләшә.\n- Хәмит Рәжәп улы, ысынлап та йәштәр барыһы ла комсомол рәтенә инеү теләге менән яна инеме\n- "Теләйем - теләмәйемдән" башҡа тағын бер һүҙ бар ине ул ваҡытта: "Кәрәк!" Күпселек йәштәр комсомолға инде, әммә "союзда булмағандар" ҙа етерлек ине, өстән бер өлөшөлөр,\nМин үҙем заводҡа осраҡлы ғына килеп эләктем. Белемем\nбуйынса - нефтсе, әммә армиянан һуң берекмәгә моторист\nбулып эшкә урынлаштым. Ярты йылдан технолог вазифаһын\nүҙләштерҙем, шул ваҡытта минең өсөн комсомол эпопеяһы\nбашланды ла инде. Ул саҡта цехтың комсомол ойошмаларына\nсекретарь итеп "станокка артыҡ бәйләнмәгән" кешеләрҙе ҡуя торғайнылар - быны һеҙгә һәр кем раҫлар.\n- Һәм завод комсомолы үҙ ағзаларын нисек илһамландырҙы Партияның алдынғы роле тураһында һөйләгәндәрҙер, моғайын Ғөмүмән, комсомол ағзалары нисек йәшәне\n- Йәштәр ул ваҡытта эшләргә тырыша торғайны, эштән ҡасып\nҡалыусылар булманы. Шуға күрә беҙҙең өсөн ике төп йүнәлеш мөһим булды. Беренсеһе - эш. Икенсеһе - ял ваҡытын ойоштороу . Башҡа механизмдар ошо йүнәлештәрҙе ойоштороу инструменты б улараҡ файҙаланды. Завод комсомолы өсөн беренсе сиратта йәштәрҙең планды үтәүенә өлгәшеү. Бының өсөн беҙҙе етәкселек\nхөрмәт итә, район, ҡала һәм республикала ла билдәлебеҙ.\n- Комсомол күпселектә романтика менән һуғарыла, ә һеҙҙә тотош прагматика килеп сыға, шулаймы\n- Беҙҙең бурыс түбәндәгесә төҙөлдө. Иң тәүҙә билдәле бер изделие йәки продукция өҫтөнән шефлыҡ алабыҙ. Шундай лозунг та була торғайны: "Продукция сифатына - комсомол гарантияһы" . Һәм ошо шефлыҡ етештереүҙең барлыҡ звеноларына ла тарала. Һәр комсомол ойошмаһы һәр звено өсөн мораль яҡтан яуап бирә.\nТейешле ваҡыттан тыш эшләү маҡтала ине, әлбиттә. Бер яҡтан ҡарағанда, хеҙмәт закондары буйынса бының менән көрәшергә кәрәк кеүек. Әммә беҙҙең етәкселек сәйәсәтен үткәреүебеҙҙе\n- 60 сы йылдарҙың эшсе комсомолы 70 - се йыл комсомолынан\nнимә менән айырылды\n- Бер нимәне генә әйтәм: белем йәһәтенән. Техникум диплом ы, хатта юғары белемле йәштәр күбәйҙе. Комсомол комитеты йәш\nбелгестәр менән эшләүгә ҙур иғтибар бүлде. Беҙ махсус рәүеш тә йәш белгестәр советы төҙөнөк. Һәм совет йүнәлтмә буйынса заводҡа килеүселәрҙең барыһы өсөн дә ваҡыт таба. Унда торлаҡ\nһорауҙары ла тулыһынса хәл ителә ине. Һуңынан уларҙан комсомол өсөн активистар һайланды. Беҙҙең бурыстарҙың береһе - мөмкин тиклем күберәк юғары белемле кешеләрҙе йәлеп итеү булды.\nИкенсенән, беҙ белгестәр араһында коммунистар күберәк булһын өсөн тырыштыҡ. Был ҡаты план түгел, әлбиттә, ә\nюғарынан килгән рекомендация ине.\n- Ябай комсомол ағларының мейеһенә идеология "һеңдерергә" тура килдеме\n- Башта - эш, һуңынан - ял. Сәйәси белем биреү һуңынаныра ҡ\nкилде. Шундай "дәрестәрҙең" бер темаһын әле лә хәтерләйем: "Ике донъя - ике йәшлек". "Аңһыҙ элементтар" йыш ҡына һорау менән мөрәжәғәт итә: "Ә миңә комсомол нимә бирә" Беҙ уларға\nтейешенсә яуаплайбыҙ: "Һиңә комсомол һауын һыйырымы әллә Һ ин бында ирекле рәүештә килдең, Уставты уҡының - давай эшлә!"\nИерархия ойошмаларындағы кеүек үк даими отчеттар, насар тәртип өсөн шелтә биреү - барыһы ла булды. Взнос түләмәгән, иҫәпкә тормаған ялҡау, үҙһүҙлеләрҙе комсомолдан аҙ сығарманыҡ. Хулиганлыҡ, хатта енәйәт эштәре асыу ҙа\nбулғыланы... Тормош бит. Әммә бер нимәне әйтә алам - "наркомания" тигән һүҙҙе беҙ хатта белмәй ҙә инек.\n- Өфө моторҙар төҙөү берекмәһенең комсомол комитеты секретаре булараҡ, һеҙ йәштәрҙе эштән тыш тағы ниндәй\nсараларға йәлеп иттегеҙ\n- Алтмышынсы йылдар аҙағында эш аҙнаһы алты көн тәшкил\nитте. Һәр йәкшәмбе көнө йәки эштән һуң хеҙмәт десанттары ойошторҙоҡ. Мәҫәлән, беҙ йөк машиналарына тейәләбеҙ һәм күмәкләп беренсе йәштәр турбазаһына йүнәләбеҙ. Уны комсомол ойошторҙо. Ғәҙәти палаткалар, дизель - генератор, кирбес мейес, буфет килә, унда мискәләрҙә һыра, әлбиттә. Күңелле бу ла торғайны.\nМиҫал өсөн спортты ғына алығыҙ. Гастелло исемендәге клубт а ойошторолған спорт төрҙәре 25 - тән дә кәм булмағандыр.\nЭшсе йәштәрҙең буш ваҡытын әрәм итмәҫкә тырыштыҡ. "Огонектар" популяр була торғайны, ә беҙҙең иң ҙур "уңышыбыҙ " тип әле лә завод йәштәре фестивален һанайым. Бар ҡала аша\nЯҡутов исемендәге парктан стадионға бронетранспортерҙа\nфакел алып барҙыҡ. Ҡала чиновниктары менән байтаҡ\nкөрәшергә тура килде, әлбиттә.\n- УМПО карнавалдары тураһында ла мин ҡалала иң популяр\nтамаша булған тип ишеткәйнем.\n- Булды ундай хәл. Карнавалдарға костюмһыҙ эләгеүе мөмкин түгел ине. Ғөмүмән, һәр цехтың айырым үҙенсәлеге булды. Береһендә бына тигән үҙешмәкәр ансамбль йыйылған, икенсеһе -\nтуризм яратыусылар, өсөнсөһөндә - спорт яҡшы үҫешә. Активистар ошондай мауығыуҙар аша йәштәрҙе комсомолға йәлеп итте, һуңынан үҙҙәренә ойоштороусыға әйләнеү мөмкинселеге бирелде.\nТарихта шәхестең роле тураһында бәхәстәр күп. Әммә мин\nкомсомолға тиклем, уның ваҡытында һәм унан һуң йәшәгән\nзавод йолаларына иғтибар итер инем - улар көслөрәк булды. Коллектив бергә үҫешкәндә комсомол комитеты секретаренең роле артыҡ ҙур түгел. Дөрөҫ, йәштәрҙең теләк һәм ҡылыҡтарын дөрөҫ юҫыҡҡа йүнәлтә һәм контролдә тота белергә кәрәк Һәм\nбеҙ ошоноң менән шөғөлләндек тә инде.


2017 йылдың ғинуарында Рәсәйҙә пенсия 5 мең һумға артып киләсәк\nБер тапҡыр ғына бирелгән өҫтәмә түләүҙе хаҡлы ялдағыларҙың бөтәһе лә аласаҡ. Аҡса аҙыҡ-түлеккә хаҡтар күтәрелеүҙе, коммуналь түләүҙәрҙе, юл хаҡы һәм башҡа сығымдарҙы компенсациялау маҡсатында йүнәлтелә. Яңы закон буйынса пенсияға өҫтәмә түләү йылына бер тапҡыр уҙғарыла. Ошо маҡсатта федераль ҡаҙнанан 200 миллиард һум аҡса бүленә.\nПавел Качкаев, Дәүләт Думаһы депутаты: «2016 йылдың февралендә пенсия 4 процентҡа ғына индексацияланды. Санкциялар һәм башҡа сәбәптәргә бәйле ҡаҙнанан аҡса бүлеү мөмкинлеге булманы. Ил етәкселеге мәсьәләне хәл итте. Бөтәһенә лә бер күләмдә биш мең түләү бигерәк тә йәшәү минимумы тиклем генә пенсия алыусылар өсөн отошло. Ә индексация үткәрелһә пенсияһы юғары булыусыларға күберәк түләнер ине».


М.Ғафури исемендәге Башҡорт драма театры актеры Артур Кәбиров йырлы-моңло сәйәхәткә саҡыра - Культурный мир Башкортостана\nДүшәмбе, 27 январь 2020\nМәжит Ғафури исемендәге Башҡорт академия драма театры актеры, Ш.Бабич исемендәге республика йәштәр премияһы лауреаты Артур Кәбиров йырлы-моңло сәйәхәткә саҡыра - 31 ғинуарҙа ул үҙенең акустик концертын тәҡдим итә. «Яңғыҙ юлаусы» тип аталған концертында уның юлдаштары - Айгөл Мөслимова (скрипка), Марина Яковлева (флейта), Рәмис Хәкимов (синтезатор), Рәсим Лоғаманов (һуҡма инструменттар) һәм Илшат Дәүләтбирҙин (соло-гитара).\nАртур Мәскәүҙең М.С.Щепкин исемендәге Юғары театр училищеһын тамамлаған, театрҙа эшләгән 12 йыл эсендә 28 ролдә уйнаған, улар араһында - Рәми Ғарипов («Февраль.Буран…»), Закир («Ҡара йөҙҙәр»), Тимерхан («Нәркәс»), Ильяс («Хыялға ҡаршы») һәм башҡа популяр геройҙар бар. Эстрадала ла Артур Кәбиров исеме күптәргә таныш, гитараны юлдаш иткән йырсы үҙ тауышы, үҙ моңо менән күптәрҙең күңеленә үтеп инде, бигерәк тә Р.Ғарипов һүҙҙәренә композитор И.Яхин яҙған «Минең йондоҙом» йыры моңһөйәрҙәр араһында хитҡа әйләнде. Артур үҙе лә шиғырҙар һәм йырҙар яҙа, төрлө ижади проекттарҙа ҡатнаша.\nАртур Кәбиров үҙен киноактер булараҡ та һынап ҡараны – «Ҡырағай» (режиссеры Ф.Үтәрбаева) һәм «Урғала» (режиссеры Айнур Асҡаров) фильмдарында уйнаны.


Был көндө уға бағышланыҡ\n23-сө мәктәптә Башҡортостандың юбилейына һәм Мостай Кәримгә арналған этно-шәмбе үтте.\nБыл сараға килгән ҡунаҡтар, ата-әсәләр һәм уҡыусылар иғтибарына мәктәп фойеһында шағирҙың ижады һәм тормош юлы тураһында төшөрөлгән документаль фильм, республикабыҙҙың һоҡланғыс тәбиғәтен һүрәтләгән видеояҙмалар күрһәтелде. Шулай уҡ ата-бабаларыбыҙҙың тормош-көнкүреш тематикаһын сағылдырған башҡорт мөхите, рухы, тарихын сағылдырған этномөйөш тә был көндө бик урынлы ине.\nМостай Кәримгә бәйле ваҡиғаларға башҡорт, татар теле уҡытыусылары, уҡыусылар бик әүҙем әҙерләнде. Мәҫәлән, каникул осоронда мәктәп уҡыусылары Мостафа Сафа улының әҫәре буйынса төшөрөлгән “Һеңлекәш” фильмын ҡараны. Фильм һәр уҡыусының күңелендә матур тәьҫораттар ҡалдырҙы, балалар күҙҙәренә йәш тулып, фильм геройҙарының бар тойғоларын, уй-кисерештәрен уртаҡ итте. Замана балаларын нимә менәндер ғәжәпләндереү ҡыйын тиергә өйрәнһәк тә, фильм был ҡарашты тулыһынса инҡар итте.\nТематик шәмбегә барлыҡ кластар ҙә йәлеп ителде. 9-сы класс уҡыусылары ҡалабыҙҙың 30-сы мәктәбендә Мостай Кәрим ижады буйынса тоталь диктант яҙыуҙа ҡатнашһа, башланғыс класс уҡыусылары өсөн “Башҡортостандың ете мөғжизәһе” темаһына класс сәғәттәре үткәрелде. 1-се класс уҡытыусылары өсөн башланғыс класс уҡытыусылары Лиана Верфель һәм Айгөл Мусина «Башҡорт бейеүен бейе» флешмобы, ә спорт залында 2-3-сө кластар өсөн Зөлфиә Рафиҡова һабантуй ярыштарын ойошторҙо.\nЭтно-шәмбене йомғаҡлап, тамаша залында уҡыусылар тарафынан “Мәңге йәшә, Башҡортостаным!” исемле мәғлүмәткә бай концерт күрһәтелде. Шиғыр һөйләү, йыр-бейеү, ярыштар, һүрәттәр конкурсы – былар барыһы ла байрамса кәйеф, күңелдәргә дәрт өҫтәне, үҙ илебеҙ, еребеҙ өсөн ғорурлыҡ тойғоһо уятты. Үҙ хеҙмәтебеҙҙең емешен татып, уҡыусыларыбыҙ менән ғорурланып, эшкә дәрт-дарман алдыҡ был шәмбелә. Мостай ағай үҙ халҡынан, үҙ иленән уңған кеүек, беҙ ҙә үҙ уҡыусыларыбыҙҙан, мәктәбебеҙҙән, ҡалабыҙҙан, Тыуған еребеҙҙән уңдыҡ тип әйтә алабыҙ.


Футболһыҙ йәй булмай » "Урал" гәзите\nСосновка балалары нәҡ шулай тип хәл итте һәм ауыл мәҙәниәте йортоноң йәйге ялды ойоштороу штабында үҙ пландарын тѳҙѳнө. Улар бит Сосновка- ла йәй үткәреү, ауыл кубогына турнир ойоштороу тураһында ҡыш буйы бушҡа ғына хыялланманы. Былтырғы уйында еңгән команда малайҙары йәй етеүен бигерәк тә түҙемһеҙләнеп кѳттѳ.\nШулай итеп, кѳтѳп алған мәл дә етте. Тәүге кѳндә ѳс команда уйнаны. Капитандар Вилдан Ҡәҙерғолов, Данил Карпов, Богдан Попов үҙ командаһын сәмле ярышҡа әҙерләне. Турнир башланған кѳндѳ уйынсыларҙы ауыл мәҙәниәте йорто директоры, кѳйәрмәндәр ҡотланы. Йәйге ял буйынса штаб начальнигы Вадим Мѳхәмәтйәров ярыш ҡағиҙәләрен аңлатты, уйында айырылып торған йәш футболсыларҙың төрлө номинацияла билдәләнәсәген белдерҙе. Р.Н. Шәйхулов уйындың судьяһы булды.\nТәүге кѳндә Д. Карповтың «Ҡара арыҫландар» командаһы айырылып торҙо. Был ко- манданың ҡапҡасыһы Роман Стулов «Иң яҡшы ҡапҡасы» номинацияһында билдәләнде. Эдгард Әбдиәнов - «Иң яҡшы һаҡсы». Родион Мѳхәмәтйәров менән Данила Матвеев «Иң яҡшы һѳжүм итеүсе» булып танылды. Уйын барышында травма алған Даниланы Самат Йәнгәрәев алыштырҙы. Команда дѳ- йѳм иҫәп буйынса 6 мәрәй йыйып, Вилдан Ҡәҙерғоловтың һәм «Инферно» командаһын 3 мәрәйгә уҙып китте.\nИкенсе кѳндѳ финалда «Ҡара арыҫландар» менән «Инферно» командаһы уйнаны. Уйынсыларҙы Данила Матвеев хѳкѳм итте, ә Ю.М. Игунин футболсыларҙы дәртләндереп торҙо. Тәүге кѳндө иҫәп тигеҙ ине, шуға күрә уйынды дауам итергә кәрәк булды. Уйын барышында еңеүселәр тиҙ билдәләнде. Тәүҙә «Инферно» командаһы ярты сәғәттәй ѳҫтѳнлѳктѳ бирмәһә, уйын аҙағында иҫәп 6:4 ине. Кескәйҙәр командаһы йылғырыраҡ булып сыҡты һәм шул арҡала күсмә Кубок та нәҡ улар командаһына эләкте.\nЕңеүселәр ауыл хакимиәте һәм мәҙәниәт йорто әҙерләгән бүләктәргә эйә булды. «Инферно» командаһында уйнаған ҡыҙҙар - Даша Лысенкова менән Алина Шәйхулова ла иғтибарҙан ситтә ҡалманы, улар ҙа иҫтәлекле бүләктәргә эйә булды.\nБалалар икенсе йылда ла ошондай уйын үткәрергә хәл итеп, киләһе йәйҙең дә фут- болһыҙ үтмәйәсәгенә ышанып, уйындан ҡәнәғәт таралышты.


«Башспирт» предприятиелары төпрәне тулыһынса эшкәртә // Иҡтисад | новости башинформ.рф\n«Башспирт» предприятиелары төпрәне тулыһынса эшкәртә\n11:55, 13 января 2010 Иҡтисад\n2010 йылдың 1 мартынан «Этил спирты, алкоголле һәм спиртлы продукция етештереү һәм уның әйләнешен дәүләт көйләүе тураһында» Федераль законға үҙгәрештәр үҙ көсөнә инәсәк.\nЯңы талаптарға ярашлы, технологияһы буйынса төпрә (спирт етештереүҙең төп ҡалдығы) алыу ҡаралған этил спирты етештергәндә предприятиелар уны тулыһынса эшкәртергә һәм (йәки) утилләштерергә тейеш. Федераль закондарҙы үтәү өсөн төп производствоны өҫтәмә технологик ҡорамал менән йыһазландырырға кәрәк.\nБР Ауыл хужалығы министрлығы мәғлүмәттәренә ҡарағанда, «Башспирт» асыҡ акционерҙар йәмғиәте предприятиелары төпрәне эшкәртеү өсөн кәрәкле ҡорамалдар менән йыһазландырылған һәм закон талаптарын үтәүгә тулыһынса әҙер.\nТеги: Башспирт, сәнәғәт


Йыһат Солтанов - Журнал Агидель\nЭйе, «ете диңгеҙ аръяғында» ятҡан сит ил тупрағында ла тап күркәм Уралындағылай һутлы бөрөләнеп япраҡ ярырға, сәскә атырға һәм татлы ижад емештәрен бирергә була икән, әгәр ҙә ки рухи тамырҙарың тыуған тупрағыңдан йолҡонмаһа, гөл-сәскәле ябалдашың йәмле Һаҡмар, Ағиҙел буйҙарының йән-сихәтле ел-ямғырҙарынан һутланһа һәм һулаһа...\nМәҡәләмде «ҡиссалар» һүҙенән башлауымдың хикмәте – китаптағы әҫәрҙәрҙең шәхсән үҙем тоҫмаллаған (бәлки, яңылышамдыр ҙа) жанр үҙенсәлегендә. Билдәле булыуынса, боронғо матур әҙәбиәттәге ҡисса жанры – изге пәйғәмбәрҙәрҙең (ғөмүмән, күренеклеләрҙең) матди ҙа, рухи ҙа тормош сәхифәләрен берҙәй иңләгән хикәйәт, француздарға ул, берәүҙәр билдәләүенсә, тарыраҡ ҡоласлы (шәхестең күп ҡырлы булмышының мөһим бер һырын ғына күҙаллаған) «эссе» жанры булып ингән. Ә китап авторы, миңә ҡалһа, алымдарҙың икеһенә лә эйә.\nЙыйынтыҡтың халыҡ шағиры Рәшит Ниғмәти тураһындағы эссе менән асылыуы күңелемде яуланы. Сөнки һуңғы заман «халыҡ»лыларҙың ҡайһы берҙәренең самаһыҙ мин-минлек күләгәһе һуҙылыуҙан мәшһүребеҙҙең ижады ҡапланып уҡ бара ине, Миләүшә һылыуҙы ла, моғайын, ошо хәл борсоғандыр. Ә ниңә ул ҡиссаның ҡыҫҡарағын, эссены, һайланы икән, тиһәк, әҙәбиәт һөйөүселәрҙең теманан ныҡ хәбәрҙарлығы иҫәпкә алынғандыр. Шуға күрә «пәйғәмбәр»ҙең сағыу ике балҡышына иғтибарҙы йүнәлтә: кешелеклелек сифаты һәм лирика. Тәүгеһенә, сурытып тормайынса, бер генә миҫал килтерә: «Мәҫәлән, – ти ул, – данлы генерал Доваторҙың атлы корпусында хеҙмәт итеүсе шағир-кавалерист Яҡуп Ҡолмойҙоң яу яланында эйәргә һалып яҙған шиғырҙарын 1942 йылда ул бер йыйынтыҡҡа туплап китап итеп баҫтырып сығара». Һуғыш осороноң матди һәм рухи ауырлығын, ҡатмарлылығын иҫәпкә алайыҡ. Шул замандағы әллә ҡайҙа ут эсендә «юғалып» йөрөгән йәш шағирҙың һуғыштан һуң мәшһүр лирик шағир булып өлгөрәсәген яҡшы белгән, тиерһең! Икенсе балҡышын асҡанда ла шиғырҙарҙы анализлауға иғтибарҙы сарыф итмәй әҙибә, был йәһәттән аҙмы-күпме әҙерлекле уҡыусының киң зауҡына таянып, күҙ төбәлгән ижад һырын мөһимерәк бер тәңгәлдән яҡтырта. «Шағирҙың күп популяр әҫәрҙәре, – ти ул, – Владимир Маяковский стилендә ижад ителгән. Ябай ғына күренгән ваҡиғаларҙы автор һутлы башҡорт телендә әһәмиәтле итеп тасуирлай белә: уларҙың барыһына ла фекер тәрәнлеге, тойғолар балҡышы хас. Ниғмәти шиғырҙарын һәм поэмаларын поэтик формалар байлығы, ритмик-интонацион төрлөлөк күркәмләй; яңылыҡты раҫлау пафосы лирикаһының төп үҙенсәлеген билдәләй. Тантаналы ваҡиғаларҙы һүрәтләгәндә шағир хатта марш ритмына тартым интонацияларҙы ла оҫта ҡуллана. Бәлки, шуға күрә лә ул замандарҙа Рәшит Ниғмәти шиғырҙарын, поэмаларын иген баҫыуҙарында, ауыл клубтарында яттан һөйләгәндәр, һәр бер яңы сыҡҡан әҫәрен ҡулдан-ҡулға күсереп яҙыр булғандар... Йыйып әйткәндә, Рәшит Ниғмәти ижады егерме беренсе быуат әҙәбиәтенә лә ҡыйыу аҙымдар менән инде, халыҡ шағирының әҫәрҙәре башҡорт әҙәбиәтендә күренекле урын тота, тотасаҡ».\nЙыйынтыҡҡа инеш өлөш, шулай итеп, Рәшит Ниғмәти шиғриәтенә хас аккорд булып яңғыраһа, артабанғы хикәйәтләүҙәрҙең күбеһе уйсан-моңло йыр төҫөндәге мыҡты йылға талғынлығына эйә. Драматург Нәжиб Асанбаев ижадында («Ҡаһарман, тыныслыҡ йырсыһы») Бөйөк Ватан һуғышы офицеры булараҡ үҙе ҡатнашҡан һәм белгән фиҙаҡәрлек, батырлыҡ өлгөләре сәнғәтсән оҫта кәүҙәләндерелеүен күрәбеҙ. Фашист танкыларына ҡаршы ут яуҙырып һуңғы тамсы ҡанынаса алышыусы артиллерист-командирҙың, бөтә расчет ҡырылып бөтөп яңғыҙы ҡалғанда ла, дошманды еңеп сығыуы, әммә «смерш» тарафынан уның иҫән ҡалыуы шиккә алынып, зинданда үлем приговоры көтөп ултырыуҙары («Яралы яҙмыш», «Алтын бишек» кеүек драмалар) тетрәтә... Советтар Союзы Геройы Муса Йәлилдең Ырымбурҙағы йәшлегенә бағышланған «Ҡанат йәйгәндә» спектаклендә әҙәмгә хас ҡаһарманлыҡ сифатының сығанаҡтары асыла...\nҺуғыштан һуңғы тыныс тормош шарттарында ла була торған кеше драмалары Асанбаевтың үҙенең күңел драмалары менән һуғарылып, «Зәйтүнгөл», «Сирень сәскәһе», «Рәйсә», «Ҡыҙлы йорт», «Һыу юлы» һәм башҡа пьесаларында йөрәктәрҙе тулатты. Уларҙың яҙылыу, сәхнәгә ҡуйылыу тарихтарын Миләүшә һылыу оҫта һәм һаҡсыл аса, китап уҡыусылары менән дуҫтарса уртаҡлаша. Шул йәһәттән киң билдәле «Ҡыҙыл паша» спектакленең яҙмышы ифрат фәһемле һәм ҡыҙыҡлы. Бөйөк милли лидерыбыҙ Әхмәтзәки Вәлиди хаҡындағы драматик трилогия ла шундайҙар ҡатарынан. Ҡыҫҡа ғына әйткәндә, ҡисса сәхифәләрендә драматург Асанбаев донъяһы тулап йәшәй.\nАвтор бына, тәрән моңға бирелеп, баҡыйлыҡтағы ҡәҙерле олатаһы Яҡуп Ҡолмойҙоң шәхси архивын барлай. Һарғайып бөткән ҡағыҙҙарҙы күҙенән кисереп һағышлана, уйлана, ә был иһә талантлы шағир хаҡында, әҙәбиәтебеҙ хаҡында үҙенә күрә бер ҡисса. «Ғүмеренең һуңғы көндәренә ҡәҙәр, – тип бергә кисерешәбеҙ, – шағир Яҡуп Ҡолмой әҙәбиәт һәм сәнғәт әһелдәре менән аралашып, тығыҙ хеҙмәттәшлектә йәшәне. Ҡәләмдәштәренә һәм ижадташтарына битараф ҡалмайынса, улар хаҡында йылы һүҙ әйтеп, күңелдәрен үҫтереүҙе мәртәбәгә һананы. Ул ифрат бай күңелле, ихлас, ябай, дуҫлыҡтың ҡәҙерен белеүсән кеше булды. Олоһо менән дә, кесеһе менән дә уртаҡ тел тапты. Башҡортостан радиоһы һәм телевидениеһында әҙәби-музыкаль тапшырыуҙар программаһының баш мөхәррире булып эшләү дәүерендә бер нисә тиҫтә әҙәбиәт, сәнғәт эшмәкәрҙәренең тауышын яҙҙырып алып ҡалды. Үҙе яҡты донъя менән хушлашҡандан һуң донъя күргән «Хәтер хазинаһы» тигән китабында Афзал Таһиров, Төхфәт Йәнәби, Рәшит Ниғмәти, Баязит Бикбай, Ғариф Ғүмәр, Сәйфи Ҡудаш, Ғәлимов Сәләм, Сәғит Агиш, Мөхөтдин Тажи, Сәләх Кулибай, Ҡадир Даян, Низам Ҡәрип, Мөслим Марат, Мәлих Харис, Тимер Арслан, Ғилемдар Рамазанов, Ибраһим Ғиззәтуллин, Жәлил Кейекбаев, Ноғман Мусин, Абдулхаҡ Игебаев; күренекле сәнғәт әһелдәре, композиторҙар Заһир Исмәғилев, Хөсәйен Әхмәтов, Рәүеф Мортазин, Халиҡ Заимов, Камил Вәлиев, Шамил Ибраһимов; талантлы йырсылар Мәғәфүр Хисмәтуллин, Зәки Мәхмүтов, Нәжиә Аллаярова, Хәбир Ғәлимов, Илфаҡ Смаков, Баныу Вәлиева, Камил Вәлиев, Хөсәйен Мәжитов, мәшһүр артист Арыҫлан Мөбәрәков һәм башҡалар хаҡында фәһемле ижади портреттар яҙып ҡалдырҙы». Һоҡланмау мөмкин түгел: бер быуын башҡорт мәҙәниәтен күкрәтеп сәскә аттыртҡан маһир һәм маһираларыбыҙ хаҡындағы сағыу энциклопедия!\nӘммә иң ҡыҙыҡлыһы – хаттар, хаттар... Хат яҙыусылар: Мөхөтдин Тажи, Баязит Бикбай, Сәләх Кулибай, татар әҙиптәре Хәсән Саръян, Зәки Нури... Автор ошо күренекле әһелдәрҙең хаттары менән аралаш уларҙың ижады һәм ижаддашлығы, мәҙәниәтебеҙ донъяһындағы уларға бәйле ҡыҙыҡлы һәм фәһемле ваҡиғалар менән дә арбай уҡыусыһы күңелен.\nЯҡуп Ҡолмой лирикаһының затлы гәлсәрҙәй сыңлап торған илаһилығын «Былбылым» йыры үҙе генә лә тулы нескәлегендә тойҙорталыр:\nЯҙ килә лә китә,\nҺин былбылым минең,\nБалҡып кил һин\nАтҡан таң һымаҡ...\nИлаһи хистәр авторын республикала белмәгән кеше бармы?! Композитор Заһир Исмәғилев бына нисек хәтерләй: «Былбылым»ды яҙғас, мәрхүм Яҡуп Ҡолмой шундай шатланып йөрөнө! Ул уны үҙенең кәләшенә, Фатимаһына, арнаған булған. Миңә һүҙҙәре иҫ киткес оҡшаны. Бөтә әйбер һүҙҙән тора. Әгәр ҙә шиғыр матур булһа, моңо ла матур сыға. Шиғыр йырлап тормаһа, моңо булмаһа, унан бер нәмә лә килеп сыҡмай. «Былбылым» шул тиклем халыҡҡа яҡын булды – һүҙҙәре лә, көйө лә халыҡсан бит». Ғөмүмән, тип йомғаҡлай Миләүшә һылыу, Я. Ҡолмой шиғырҙарына йыр яҙмаған берәй композитор бармы икән? Уларҙы йыйып баҫтырғанда, киләсәк быуын өсөн бынамын тигән баһалап бөткөһөҙ ҡомартҡы ҡалыр ине лә... Үкенескә ҡаршы, йылдар ағылып үтә тора, ә ноталары менән бергә нәшер ителергә тейешле китап һаман артҡараҡ күсә килә. Ә бит бөгөн Яҡуп Ҡолмойҙоң йәмғеһе өс йөҙҙән ашыу йыры иҫәпләнә. Уларҙы юғалтмайынса, йыйып-туплап, айырым китап итеп баҫтырып сығарыу – әллә ҡасан уҡ өлгөрөп еткән мәсьәлә!\nБилдәле булыуынса, ысын ижадсының береһе лә бер-береһенә оҡшамай, бер-береһен ҡабатламай – һәр ҡайһыныһы үҙенсә. Ана шундай үҙенсәлекле шағирҙарыбыҙҙың йондоҙлоғо йыйынтыҡҡа уғата нурлы йәм өҫтәй, йымылдай. Нурҙар теҙемендә Фәниә Чанышева («Кешеләр, ҡулығыҙҙа минең йөрәгем»), Марат Кәримов («Йөрәктәрҙә яна һүҙе»), Марат Муллаҡаев («Әҫәрҙәрендә тормош дөрөҫлөгө»), Риф Мифтахов («Йондоҙҙарҙан шағир йылынған»), Тамара Ғәниева («Уйландырыусан ижад»), Мәснәүи Зәйнуллин («Күңел күге йондоҙло ине»), Миңлебай Юлмөхәмәтов («Мәғарифҡа бағышланған ғүмер»), Данис Тикеев («Уҡытыусы, ғалим, яҙыусы»), Марат Әбүзәров («Һин – атылған йыһан йондоҙолай»), Рауил Ниғмәтуллин («Уҡытыусым хаҡында һуңлап әйтелгән һүҙ») кеүек һүнмәҫ-һүрелмәҫ ижад нәжәғәйҙәре. Был донъянан иртә киткән Рауил Ниғмәтуллинды беҙ, ҡәләмдәштәре, илаһи талант эйәһе (бер юлы шағир ҙа, көйҙәр сығарыусы ла) һәм таҫыллы педагог булыуы менән бергә 90-сы елле-дауыллы йылдарҙың ҡурҡыу белмәҫ көрәшсеһе, Башҡорт халыҡ партияһын нигеҙләүсе итеп тә белә инек. Ҡасандырғы уҡыусыһы был шәхесте моңһоу итеп тасуирлауға өлгәшкән. Кеше ғүмере ҡыҫҡа, ләкин ысын ижад күкрәүе оҙон – беҙҙән һуң да китап уҡыусыларыбыҙ ошо йыйынтыҡ биттәрендә емелдәшкән йондоҙҙарҙы яратып күҙҙән кисерер, күңелдәре яҡтырыр.\nМиләүшә һылыуҙың тарихсы-документалист булараҡ та уңышлы эш итеүен билдәләп үтке килә. Бөйөк Еңеүебеҙгә 70 йыл тулыу айҡанлы «Ватандаш» журналының 6-сы һанында донъя күргән «Кем һин, Даян Мурзин?» тигән ҙур күләмле документаль публицистикаһы уның етди тикшеренеүсе икәнлеген дәлилләй. «Әле студент сағымда уҡ Даян Баян улы менән ике тапҡыр осрашҡас, – тип яҙа баш һүҙендә, – эш барышында уның күҙ ҡарашын тойғандай, үҙе менән кәңәшләшкәндәй булам, яугир тормошоноң бығаса билдәһеҙ яңы биттәрен асҡанда үҙемдә ҙур яуаплылыҡ тоям». Яҙмыш уны ҡаһарманыбыҙ фашистарҙы ҡырып йөрөгән төйәктең тап үҙендә – Чехияла төпләнергә һәм батырҙы яҡшы күреп белгән кешеләр менән аралашып йәшәргә, башҡа авторҙарға тәтемәгән тере мәғлүмәттәр алырға насип итте, бынан тыш ул Мурзин хаҡында Рәсәйҙә һәм төрлө сит илдәрҙә сыҡҡан тиҫтәләгән баҫмаларҙы аҡтарҙы, бығаса билдәле булмаған байтаҡ ваҡиғаларҙы беренсе башлап яҙҙы. Һөҙөмтәлә был темаға һуңғы нөктә ҡуйылды, тип һанайым, инде уны китап итеп сығарыу бурысы ҡала.\nҠул аҫтымда маһираның тағы ла бер хеҙмәте – «Башҡортостан рәссамдары» тигән эсселар ҡулъяҙмаһы. Әҫәрҙәрен кинәнеп уҡыһам да, әлегәсә ташҡа баҫылып сығыуҙы көткәнлектәренән, тәғәйен тотоп анализлауҙы киләсәккә ҡалдырып, буласаҡ китаптың милли мәҙәниәтебеҙгә ни дәрәжә мөһимлеген аңғартмаҡҡа ҡыҫҡа ғына аннотацияһын һәм йөкмәткеһе атамаларын килтереү менән сикләнәм:\nБыл йыйынтыҡ – энциклопедик пландағы очерктар, мәҡәләләр, иҫтәлекле осрашыуҙар, башҡорт рәссамдары ижады һәм һынлы сәнғәте проблемалары хаҡындағы уйланыуҙар, һүрәтләмәләр һәм ижади портреттар йыйылмаһы. Унда милләтебеҙҙең рухи үҫешенә ҙур өлөш индергән Башҡортостан рәссамдары хаҡында ғилми-биографик материалдар тупланған. Йыйынтыҡ уҡыусыларҙа матурлыҡ тәрбиәләү, тыуған илде яратыу, уның байлығы һәм гүзәл тәбиғәте менән ғорурланыу тойғолары тәрбиәләй, китап туған тел, Башҡортостан мәҙәниәте предметын уҡытыусылар, студенттар, китапханасылар, мәҙәниәт йортонда эшләүселәр, шулай уҡ киң аудитория уҡыусылары өсөн тәғәйенләнә.\nСәнғәтебеҙҙең ошондай ҙа бай тарихы, мәшһүрҙәре бар икән! Шуларҙы тиҙерәк халыҡҡа, киң йәмәғәтселек иғтибарына еткермәйенсә тороп, нисек түҙергә мөмкин?! Әҙибә киң диапазонлы мәҙәниәт белгесе булып тора.\n...Алыҫ чех илендә Миләүшә Годбодь исемендә танылған, Чехия Республикаһының урыҫ телле яҙыусылары һәм журналистары берлегенең ағзаһы булған талантлы ҡәләм эйәһенең Германияла йәшәүсе Рәүил, Арыҫлан атлы ейәндәре өләсәй менән ҡартатайҙы быйылғы Яңы йыл байрамына саҡырып, көтөп торалар икән. Өләсәй кеше унда быйыл уҡырға барған Рәүил ейәненә биргән изге вәғәҙәһен үтәргә – «Урал батыр» эпосын көйләп-аңлата башларға тейеш. Хәләл ефете Владимир (һөнәре буйынса юрист) менән берлектә «Урал батыр»ҙы чех теленә ауҙарғандар, Аллаһы Тәғәлә бойороғонда нәшер итеүселәре лә бер үк табыла күрһен!


Яҙылышмайынса йәшәүҙе никахҡа тиңләргә тәҡдим итәләр // Йәмғиәт | новости башинформ.рф\n12:42, 23 января 2018 Йәмғиәт\nЯҙылышмайынса йәшәүҙе никахҡа тиңләргә тәҡдим итәләр Фото: zdorovie.com\nӨФӨ, 2018 йыл, 23 ғинуар. /«Башинформ» мәғлүмәт агентлығы, Ольга Мортазина/.\nСенатор Антон Беляков ир-ат һәм ҡатын-ҡыҙҙың биш йылдан артыҡ бергә йәшәүен йәки ике йыл дауамында бергә ғүмер итеүен һәм уртаҡ балалары булыуын ошондай мөнәсәбәттәргә тиңләштерергә мөмкин тип һанай. Был хаҡта федераль киң мәғлүмәт саралары хәбәр итә.\n«Фактик никах мөнәсәбәттәре институты» Швецияла, Нидерландта, Норвегияла, Францияла һәм Германияла танылған. Ул ир менән ҡатындың юридик хоҡуҡтарын яҡлай. Рәсәйҙә закон проекты ҡабул ителгән осраҡта ғаиләнең бергә йәшәгән осорҙа туплаған мөлкәте уларҙың дөйөм милке тип таныла.\nОшондай закон проекты 2015 йылда ла Дәүләт Думаһына тәҡдим ителгәйне, ләкин кире ҡағылды. Эксперттарҙың да яңы проектҡа һорауҙары байтаҡ, сөнки ул уллыҡҡа (ҡыҙлыҡҡа) алыу, алимент түләү кеүек мәсьәләләрҙе йәки кемдеңдер элекке тормош иптәше менән айырылышмаған осраҡтарҙы һәм башҡа аспекттарҙы асыҡламай.\nШуның менән бергә йылдар үткән һайын теркәлгән никахтар һаны кәмей, парҙарҙың күбеһе «ирекле мөнәсәбәттәр»гә өҫтөнлөк бирә.\nТеги: никахтар, Дәүләт Думаһы, закондар


Мәктәптә үҙенең физкультура уҡытыусыһынан уңыусылар күптер, тип уйламайым. "Физрук" һүҙен ишеткәндә, шәхсән минең күҙ алдыма түбәндәге образдар килеп баҫа: йыуылмаған спорт костюмы кейгән, һаҡал баҫҡан ир кеше, йә иһә күңел һалып эшләмәгән, һәр ваҡыт асыулы йөҙлө ҡатын - ҡыҙ. Тағы ла улар һәр ваҡыт төрлө спорт төрҙәре буйынса нормативтар тапшырырға мәжбүр итә...\nӘммә был һөнәр вәкилдәренең барыһы ла шундай икән, тип уйлай күрмәгеҙ. Төрлө янауҙарһыҙ һәм "икелеләр" сәпәмәйенсә лә балаларҙа спортҡа һөйөү тәрбиәләүсе, уларҙы әүҙем тормошҡа йәлеп итеүсе физруктар ҙа бар.\nБалаларҙы нәҡ ошондай педагогтарға ышанып тапшырырға кәрәк. Уларҙың ҡатнашлығынан тыш йәш быуындың сәләмәтлеге тураһында һүҙ йөрөтөүе мөмкин түгел. Был хаҡта юғары дәүләт кимәлендә лә йыш әйтелә. Башҡортостан Республикаһы Президенты үҙенең халыҡҡа һәм БР Дәүләт Йыйылышы - Ҡоролтайға Мөрәжәғәтнамәһендә бар яҡтан да үҫешкән\nйәштәрҙе тәрбиәләү - иң мөһим бурыстарҙың береһе тип\nӨфөнөң алдынғы спорт педагогтарының береһе Татьяна Михайловна Сиухова был һөнәрҙең нескәлектәре, үҙенең һәм тәрбиәләнеүселәренең уңыштары менән уртаҡлаша. Ул Октябрь районының 17 - се урта белем биреү мәктәбендә физик культура\nдәрестәрен алып бара.\n- Мин халыҡ мәғарифы отличнигы түгел, бары тик үҙ эшемде\nбик ныҡ яратып башҡарам. Уҡытыу стажым - 29 йыл. 17 - се мәктәптә уның асылыу ваҡытынан, 1991 йылдан алып эшләйем.\nӘле уның нигеҙе генә һалына ине, ә мин унда эшкә урынлашыр өсөн мәктәп директорын эҙләй ҙә башланым.\nСпорт ҡаҙаныштары буйынса беҙҙең мәктәп районда иң яҡшыларҙың береһе булып һанала. Баскетбол, саңғы, башҡа спорт төрҙәре әүҙем үҫешә. Балаларҙы башланғыс синыфтан өлкән синыфтарға тиклем "алып барам". Шунда уҡ кемдең нимәгә һәләтле булыуына иғтибар итәм. Баштан уҡ айырым спорт\nтөрө менән шөғөлләнеү мөһим, тип иҫәпләйем, шуға күрә спорт\nмәктәптәре менән хеҙмәттәшлекте өҙмәйем - унда иң яҡшы уҡыусыларымды урынлаштырам, үҙем дә саңғыла йөрөү буйынса тр енер булып эшләйем.\nАта - әсәләр менән тығыҙ бәйләнештә эшләргә тырышам.\nЙыйылыштарға йөрөйөм, өйҙәренә шылтыратам. Ата - әсәләрҙе б алаларына сифатлы саңғы алырға өгөтләйем. Сөнки спорт - бөгөнгө ҡурҡыныс ысынбарлыҡтан тайпылыуҙың иң ышаныслы юлы. Спорт менән дуҫ булған балалар тәмәке тартыу, иҫерткес эсемлектәр, наркотиктар ҡулланыуға ылығып бармай. Өҫтәүенә көслө спортсыларҙы вуздарға ла ҙур теләк менән алалар.\nҺөнәрем буйынса мин - саңғысы. Балаларым да минең эҙҙән бара. Өлкәне саңғы буйынса ике төр ярыш менән шөғөлләнде, хәҙер Өфөнөң "Трамплин" спорт - һауыҡтырыу комплексында эшләй. Кесеһенә 17 йәш, ул - биатлонсы, республиканың йыйылма командаһына инә. Ул беҙҙең ғаиләлә иң талантлыһы.\nМинең бер хыялым бар. Спорт кандидаты һәм мастерҙары\nтәрбиәләнем инде, хәҙер уларҙың берәйһен Олимпия уйындарында күрергә теләр инем.\n- Рәсәй мәктәптәрендә физкультура дәресен аҙнаһына өс тапҡыр үткәреү буйынса эксперимент бара. Был турала нимә уйлайһығыҙ\n- Өсөнсө дәрес бар ерҙә лә индерелмәгән. Беҙҙә, мәҫәлән, коррекция синыфында ғына. Әлегә директорҙар башҡа фәндәргә өҫтөнлөк биреүҙе хуп күрә. Бында юғарынан ҡаты бойороҡ талап ителә. Өс сәғәт мотлаҡ кәрәк. Һәм эш беҙҙең хеҙмәт хаҡында түгел, балаларҙың сәләмәтлеге тураһында һүҙ бара.\n- Физкультура дәрестәрендә билдә ҡуйыуҙы бөтөрөү кәрәкме\n- Баһа ҡуйыуҙы бөтөрөү кәрәкмәйҙер тип уйлайым - улар\nҡеүәтле стимул ролен үтәй. Был баҫым алымы түгел - бәләкәстәргә мин бер ваҡытта ла "икеле" ҡуймайым. "Бишле" менән "дүртле" - рәхим итегеҙ, "өслөлөр" - бик һирәк. Дөрөҫ,\nөлкән синыф уҡыусыларын ҡайһы ваҡыт "икеле" менән тәрбиәләргә тура килә - сәбәпһеҙ дәрестә булмаған өсөн, мәҫәлән, әммә мин билдәне төҙәтергә мөмкин булһын өсөн, уларҙы журналға ҡәләм менән ҡуям.\n- Һеҙҙеңсә норматив тапшырыу мотлаҡмы\n- Беҙҙә нормативтар таблицаһы бар, әлбиттә, әммә мин һәр\nкемгә индивидуаль ҡарашта торам. Бер кем дә үҙ мөмкинселектәренән юғарыраҡ һөҙөмтә күрһәтә алмай. Тырышыу һ әм техника өсөн баһаны күтәрергә кәрәк, әлбиттә.\n- Нисек итеп балала спортҡа һөйөү тәрбиәләргә мөмкин\n- Бының бер ниндәй ҙә сере юҡ. Балаларға йылмайырға, улар ҙы аңларға кәрәк. Шәхси контакт булдырыу мөһим. Йәғни уларға яҡыныраҡ һәм һәр береһенә индивидуаль ҡарашта булырға кәрәк.


Башҡортостанда Берҙәм дәүләт имтиханының тәүге һөҙөмтәләре әҙер: мәктәп тамамлаусылар 100 балл йыйған // Йәмғиәт | новости башинформ.рф\n13:17, 16 июля 2020 Йәмғиәт\nБашҡортостанда Берҙәм дәүләт имтиханының тәүге һөҙөмтәләре әҙер: мәктәп тамамлаусылар 100 балл йыйған Фото: Олег Яровиков\nБашҡортостандан 20 мәктәп тамамлаусы Берҙәм дәүләт имтиханында 100 балл йыйған. Республиканың Мәғариф министрлығында тәүге һөҙөмтәләр иғлан ителде. Ведомствола билдәләүҙәренсә, география һәм әҙәбиәт буйынса имтихан һөҙөмтәләре уртаса балдың, юғары һәм йөҙ балға яҙылған эштәр һанының артыуын күрһәткән. Шулай итеп, республикала иң юғары балл алған уҡыусылар һаны 2019 йыл менән сағыштырғанда икәүгә күберәк.\n3 июлдә 352 кеше географиянан һынау тотҡан, уларҙың етәүһе – 100 балл, 46-һы 81 һәм унан юғарыраҡ балл йыйған.\n774 имтихан биреүсенән өс ун беренсе класс уҡыусыһы әҙәбиәттән юғары балға яҙған. 40 уҡыусы 81 һәм унан күберәк балл йыйған.\nИнформатика һәм ИКТ буйынса имтиханда 3070 кеше ҡатнашҡан, 564 кеше 81 һәм унан юғарыраҡ балл йыйған.\nТеги: БДИ, йөҙ балл йыйыусылар


Милли матбуғатты кемдәр үҫтерә? » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Милли матбуғатты кемдәр үҫтерә?\nМилли матбуғатты кемдәр үҫтерә? 16.09.2015 // Йәмғиәт\nБөгөн ҡайһы бер матбуғат сараларының эшмәкәрлеге һынау алдында торһа ла, арабыҙҙа уны “дүртенсе власть” тип танығандар, көсөнә, хөкөмөнә ышанғандар бар әле. Дәүләт етәкселеге халыҡ менән бер юлдан барырға, дөйөм мәнфәғәттәрҙе уртаҡ хәл итеп йәшәргә тейеш, тибеҙ. Ә уларҙың араһын бәйләп торған журналистарға тейешле иғтибар биреләме? Шәһит Хоҙайбирҙин исемендәге премия тап ошо маҡсатта булдырылды ла инде.\nӘлеге мәҡәләмдең маҡсаты – ошо баһаға лайыҡ кандидаттарҙың береһе, Белорет районының “Урал” гәзите хәбәрсеһе, Башҡортостандың һәм Рәсәйҙең Журналистар союздары ағзаһы Эльза Мөхәмәҙиеваның эшмәкәрлегенә баһа биреү. Уның менән төрлө семинарҙарҙа, кәңәшмәләрҙә, спартакиадаларҙа йыш осрашырға тура килә. Эльзаның бар яҡлап та әүҙем булыуы, “Урал” гәзитенән тыш, республикабыҙҙың башҡа баҫмаларына ла даими яҙышыуы, “Юлдаш” радиоһынан йыш сығыш яһауы иғтибарымды йәлеп итте. Журналистың мәҡәләләре уның киң даирәлә, төрлө йәштәге һәм социаль статустағы кешеләр менән иркен эшләй алыуын, уртаҡ тел табыуын күрһәтә. Аралашыу ҡеүәһенә эйәлеге, әңгәмәсеһенең күңел ҡылын сиртә белеүе яҙмаларын тағы ла йөкмәткелерәк, ҡыҙыҡлыраҡ итә. Бөгөнгө йәмғиәт өсөн мөһим социаль-ижтимағи мәсьәләләрҙе хәл итеү, йәш быуынға лайыҡлы тәрбиә биреү, халыҡҡа дөрөҫ мәғлүмәт еткереү киҫкен торғанда, былар – журналист өсөн иң кәрәкле, мөһим һыҙаттарҙың береһе.\nЖурналистикала уңышҡа өлгәшәм тиһәң, бөтөн өлкәләр буйынса мәғлүмәтле, киң ҡарашлы булыу, әңгәмә ҡора белеү мөһим. Шул саҡта ғына халыҡҡа әйтер һүҙеңде тос фекерҙәр менән аңлайышлы итеп еткереп була. Эльзаның ижади эшмәкәрлеге тап шундай булыуы менән айырылып тора. Юғары педагогик белемгә эйәлеге бөгөнгө мәғариф тармағындағы үҙгәрештәрҙе дөрөҫ итеп яҡтыртырға ярҙам итһә, телмәр мәҙәниәтен төплө үҙләштереүе радио аша иркен сығыш яһап, үҙ районының яңылыҡтарын, уңыш-ҡаҙаныштарын республика халҡына еткереү мөмкинлеген бирә.\nГәзит уҡыусыларға бөгөнгө ҡатмарлы осорҙа урындағы үҙидара органдарының ниндәй ҙур, яуаплы эш башҡарғанын аңлатып тороу кәрәкмәй. Эльза был өлкәнең дә ҡатмарлы эшмәкәрлеген дөрөҫ һәм оҫта яҡтырта. Был йәһәттән ауыл хакимиәте башлыҡтары, халыҡ менән йыш осрашыуы, “түңәрәк өҫтәл”дәр, тура бәйләнештәр ойоштороуы, әңгәмәләр ҡороуы журналистың баһаһын тағы ла күтәрә. Ә инде район ғына түгел, республика баҫмалары аша ла данлы хеҙмәт юлы үткән абруйлы кешеләр, дәүләт программалары менән уңышлы файҙаланған өлгөлө йәш ғаиләләр, эшҡыуарҙар, фермерҙар тураһында яҙыуы менән үҙ төбәгенең генә данын арттырмай, ә дәүләтебеҙҙең тырыш, маҡсатлы кешеләрҙе күрә белеүен, уларға бар яҡлап та ярҙам итергә әҙер торғанын да күрһәтә. Ошоноң менән һәр кемдең күңелендә матур, лайыҡлы тормош ҡороуға сәм һәм дәрт уята белә ул. Эльзаның үҙидара органдарының эшен, ауыл халҡының тормошон гәзит битендә яҡтыртыуы юҡҡа ғына дәүләтебеҙҙең маҡтау ҡағыҙҙарына лайыҡ булманы.\nБөгөн ташҡа баҫылғандың бәҫен арттырып, халыҡ менән власть араһында күпер һала белгән журналистарҙың эше баһаланмай ҡалмай. Халыҡҡа еткерелергә тейешле мәғлүмәтте уңышлы эшкәртеп, кәрәк урынға иғтибарҙы ваҡытында йәлеп иттереп, ҡуҙғыу мәсьәләләргә дөрөҫ йүнәлеш бирә белгәндә генә күренә ижадсының ысын оҫталығы. Мәҡәләләренә гәзит уҡыусыларының битараф булмауы, йыш ҡына ыңғай фекер белдереүе Эльзаның һүҙ ҡеүәһен күрһәтә. Үҙ эшенең оҫтаһы булғанға ла, бәләкәй генә мәғлүмәттең дә бөтөн тормошто үҙгәртерҙәй ҙур тәьҫир көсөнә эйәлеген яҡшы аңлай ул. Бының нәҡ шулай булыуын иҫтә ҡалған бер ваҡиға раҫлай. Бынан бер нисә йыл элек халыҡ араһында ахырызаман етеү ығы-зығыһы сыҡҡайны. Кемдер был шау-шыуға көлөп кенә ҡараны, икенселәре иғтибар ҙа итмәне, өсөнсөләре иһә саҡ ауырыуға һабышманы. Килеп сыҡҡан хәл менән файҙаланып, рейтингын күтәрергә тырышҡан каналдар, “һары” матбуғат утҡа кәрәсин һипте. Нәҡ шул ваҡытта Эльзаға матбуғатҡа яҙылыу кампанияһына бәйле халыҡ менән осрашыуҙа ҡатнашырға тура килә. Өлкән йәштәге бер апай: ”Бөгөнгө осрашыуға Эльзаны күреп, уға рәхмәт әйтергә килдем, – тип белдерә унда. – Ахырызаман тураһындағы хәбәр менән бөтөн донъяны тултырҙылар. Телевизор ҡабыҙһаң да, гәзит битен асһаң да, шул турала ғына һөйләйҙәр. Былай ҙа тормош проблемалары баҫҡан ауыл кешеһенең күңелен уйлап та бирмәнеләр. Тамсы тама-тама таш тишә тигәндәй, гел тылҡып торған хәбәрҙән күңелгә шөбһә төшөп, ул ҙурайғандан-ҙурая барҙы. Шул арҡала бер нисә тапҡыр “Ашығыс ярҙам” саҡыртырға ла тура килде. Йоҡом йоҡо, ашым аш булманы. Тамам ауырып китеүҙән Эльзаның “Яр аҫтынан яу сыҡҡан” тигән мәҡәләһе ҡотҡарып, күңелде тынысландырҙы. Бына шунда тойҙом да инде һүҙ ҡөҙрәтен. Уның үлтерергә лә, һауыҡтырырға ла һәләтле булыуын”.\nОшо ябай ғына ваҡиғанан сығып фекер йөрөткәндә, халыҡ мәнфәғәте өсөн эшләгән журналистың һәр саҡта ла йәмғиәт менән бергә булыуын, ысын матбуғатты ялғандан айырырға өйрәтеп, уның бәҫен күтәреүен дә күрәһең.\nЭльза Әнәс ҡыҙының журналист эшмәкәрлегенә йомғаҡ яһап, ул бер һүҙһеҙ Шәһит Хоҙайбирҙин исемендәге премияға лайыҡ, тип һис икеләнмәй, ышаныслы итеп әйтергә була. Уға ошо юғары исемгә эйә булып, һөнәре буйынса тағы ла ҙурыраҡ үрҙәр яуларға, башҡорт журналистикаһын үҫтереүгә артабан да тос өлөш индерергә яҙһын.\nпремия лауреаты, “Атайсал” гәзитенең баш мөхәррире.


Юлдарҙа йырлап ҡына\n22 Июль 2019, 11:00\n“Башкиравтодор” ойошмаһы филиалы Восток менән Йомағужа араһындағы 3,9 километр арауыҡтағы юлға (Мотай ауылы боролошона тиклем) капиталь ремонт эшләй башланы. Юл төҙөү-ремонтлау идаралығы мастеры Радик Ғәлиевтың 8 кешенән торған бригадаһы үҙ эшенә яуаплы ҡарай. Бында Пётр Суслов, Андрей Горсткин, 20 йылдан ашыу юл төҙөлөшөндә эшләгән Ғәфүр Хәлиуллиндың аҙ ғына туҡтап ял итергә лә ваҡыттары юҡ. 5 километрға һуҙылған Түләк - Һамар - Ивановка - Ҡыҙрай юлында ла ҡырсын түшәү тамамлана, ошо аҙнала объект тапшырыласаҡ.\nРайон Хакимиәте белгестәре әйтеүенсә, Романовка - Антоновка арауығында асфальт япмаһын яңыртты. 4 миллион 862 мең һумға барып төшкән ике километр оҙонлоҡтағы ремонт эшен эшҡыуар Андрей Герасимов ойошмаһы атҡарған.


Песня «Яратам-яратам» исполнителя Рустам Гиззатуллин. Скачать или слушать онлайн\nОсраттым мин hине,\nӘ hинең язмышың,\nИшетhен бар донъя,\nЯратам мин hине,\nБулыр тип ҡурҡаhың,\nНи генэ янамай\nЯратам тейhең hин\nИшетhен бар донъяу\nХуш тип китте ул, hинең hөйөүеңде аңламай. Кире ҡайтырмын тине, үтте инде нисә ай. Иң бәхетле көндәрҙе иҫкә алаhың илап. Күпме көндәр үткәрҙең берҙән-береңде уйлап. Припев: Илама йәшлегем үтә тип, Яңғыҙын, былай ҙа ауыр бит. Килер әле ул, үбер әле ул, Ысын мөхәббәтең, сабыр ит. (2 раза) Һиңә ҡыйын, ә ул юҡ, сәстәреңдән hыйпамай. Һауа торошо шул уҡ: елдәр иҫә туҡтамай. Һуңғы хатынды алып, бәлки, ул үкhеп илар, Бәлки иртәгә килеп hиңә ошо йырҙы йырҙар. Припев: Илама йәшлегем үтә тип, Яңғыҙын, былай ҙа ауыр бит. Килер әле ул, үбер әле ул, Ысын мөхәббәтең, сабыр ит. (2 раза)\nБеҙ йөрөгән һуҡмаҡтарға күптән инде ҡарҙар яуған. Янып бөткән усаҡтар ҙа, тик йәшлегем иҫтә ҡалған. Хәтеремдә йәшлектәге танышыуҙар, осрашыуҙар. Таң алдынан йырлашыуҙар, өйгә тиклем оҙатыуҙар. Припев Йәшлегемә ҡайтам әле, Бер йырлап уҙам әле. Йөрәгемдең әрнеүҙәре, Бәлки, баҫылыр хәҙер. (2 раза) Һөйәм тиеп, көтәм тиеп, Әйткән һүҙҙәр ҡабатланмай. Үтте бит ул тиһәләр ҙә, Юк, йәшлегем онотолмай. Припев Йәшлегемә ҡайтам әле, Бер йырлап уҙам әле. Йөрәгемдең әрнеүҙәре, Бәлки, баҫылыр хәҙер. (2 раза)\nБына тагы китэм алыстарга


Хәбәрҙәр: Мөхәммәт әз-Зәуахири Көнбайышҡа янай.\nМөхәммәт әз-Зәуахири Көнбайышҡа янай.\n“Әл-Ҡаиҙә” лидерының туғаны Мөхәммәт әз-Зәуахири Францияның Малиҙағы хәрби операцияһын ғәйепләне һәм Алжирҙа ҡораллы исламист төркөм ҡулына эләккән аманаттарҙың үлеме өсөн яуаплылыҡты Алжир армияһына йөкмәтте.\nМөхәммәт әз-Зәуахири-“Мысыр салафиттары йыһаты”ойошмаһы башлығы, үҙенең әйтеүенсә, у тыныс көрәш саралары ҡулланыу яғында.\nУның ағаһы Айман -Усама бен Ладендың яҡын көрәштәше, 2011 йылдың майында Усама бен Ладен һәләк булғандан һуң, “Әл-Ҡаиҙә”нең лидеры булып киткән. Хәҙер ул донъяла иң ныҡ эҙәрлекләнгән террорист һанала. АҠШ Аймандың башы өсөн 25 миллион доллар вәғәҙә иткән.\nМөхәммәт әз-Зәуахири-“Ислам йыһаты”хәрәкәтенә нигеҙ һалыусы һәм уның хәрби етәксеһе- экстремизмда һәм президент Әнүәр Садатты үлтереүҙә ғәйепләнеп, 14 йыл буйы төрмәлә ултырған. Мысырҙа “Мосолман туғандар ”власҡа килгәс аҡланған. Мөхәммәт әз-Зәуахири, үҙенең әйтеүенсә, “Әл-Ҡаиҙә” ағзаһы түгел, әммә уларҙың идеялары менән теләктәш.\nМөхәммәт Шәйехибраһим, , “Евроньюс”:\n“Минең аңлауымса, әгәр Франция Малиҙа хәрби операцияһын дауам итһә, йыһатсылар быны ғәйепләйәсәк. Франция хөкүмәтенә ҡаты мөрәжәғәт ебәрергә ниәтегеҙ юҡмы?”\nМөхәммәт әз-Зәуахири :\n”Юҡ, ләкин йыһатсылар ғына түгел, мосолман булараҡ барыбыҙ ҙа һүҙ менән дә, эш менән дә яуап ҡайтарырға тейешбеҙ. Әгәр кемдер миңә һөжүм итһә, йортома бәреп инһә, ҡатындарҙы, балаларҙы үлтерһә, мин яуап бирергә тейеш түгелме ни? Был мөмкин түгел. Франция ут асты, һуғыш асты, был дауам итә ҡалһа, иң тәүҙә Көнбайыш зыян күрәсәк.”\n“Газ комплексында эшләгән һәм Малиҙағы хәрби операцияларҙа ҡатнашмаған сит ил кешеләренең ни ғәйебе бар? Улар ябай эшселәр һәм инженерҙар...”\n“Кем һуғышты башланы һуң? Кем беренсе булып һөжүм итте? Ҡорбандар артында кем тора? Үҙ һалдаттарын һәм самолеттарын Малиға ебәргән ил. Икенсенән, аманаттарҙы үлтермәнеләр, уларҙы алмаштырырға уйлағайнылар, тик ил етәкселәре быны теләмәне, енәйәткә барып, бомбаға тотоуҙы һайланы. Йәнә бер тапҡыр әйтәм, кем үлтерҙе уларҙы? Аманатҡа алыусылар түгел, ә Көнбайыштың приказы буйынса Алжир армияһы.”\nУҙған йомала бер нисә йөҙ Мысыр исламисы Францияның Малиҙағы эшмәкәрлегенә ҡаршылыҡ йөҙөнән Ҡаһирәләге Франция илселеге стеналары янында демонстрация үткәрҙе. Демонстрацияла ҡатнашыусылар араһында“Әл-Ҡаиҙә”флагтарын болғаусылар, Усамы Бен-Ладен һәм Айман әз-Зауахири портреттарын тотоп тороусылар ҙа бар ине. Был акцияның ойоштороусыһы- Мөхәммәт әз-Зәуахири.